Mègana “Xexe Sia Me Nunya” Naflu Wò O | Gbetakpɔxɔ Nusɔsrɔ̃\n“Xexe sia me nunya nye bometsitsi le Mawu gbɔ.”—1 KOR. 3:19.\nHADZIDZI 98 Ŋɔŋlɔawo—Wotso Mawu Ƒe Gbɔgbɔ Me\n1. Nu kae Mawu ƒe Nya la fia mí?\nESI wònye be Yehowae nye míaƒe Nufiala Gãtɔ ta la, míate ŋu aƒo asa na xexe sia ƒe ameflunu ɖe sia ɖe dzidzedzetɔe. (Yes. 30:20, 21) Eƒe Nya la na nu sia nu si míehiã be ‘míadze bliboe’ eye “[míanɔ] dzadzraɖoɖi keŋkeŋ na dɔ nyui sia dɔ nyui wɔwɔ” la mí. (2 Tim. 3:17) Ne míenɔa agbe ɖe Biblia ƒe nufiafiawo nu la, enana míedzea nunya wu ame siwo doa “xexe sia me nunya” ɖe ŋgɔ.—1 Kor. 3:19; Ps. 119:97-100.\n2. Nu kawo me míadzro le nyati sia me?\n2 Abe ale si míele ekpɔ ge ene la, nu siwo xexea ƒe nunya dona ɖe ŋgɔ la nye nu siwo dzroa mí zi geɖe. Eya ta, míate ŋu akpɔe be esesẽna na mí be míaƒo asa na nuŋububu kple nuwɔwɔ abe xexea me tɔwo ene keŋkeŋ. Susu nyui aɖe tae Biblia xlɔ̃ nu mí be: ‘Mikpɔ nyuie be ame aɖeke nagato xexemenunya kple beble dzodzro si wotu ɖe amewo ƒe kɔnyinyiwo dzi la dzi aɖe aboyo mi o.’ (Kol. 2:8) Le nyati sia me la, míadzro ale si wòdzɔe be ame geɖe va xɔ beble dzodzro eve aɖewo dzi se la ƒe ŋutinya me. Ne míele wo dometɔ ɖe sia ɖe me dzrom la, míakpɔ nu si tae xexe sia me nunya nye bometsitsi kple ale si nunya si le Mawu ƒe Nyaa me de ŋgɔ sãsãsã wu xexe sia me nunya ɖe sia ɖe.\nAMEWO ƑE NUŊUBUBU LE GBƆDƆNYAWO ŊU VA TRƆ\n3-4. Aleke amewo ƒe nuŋububu le gbɔdɔnyawo ŋu va trɔ le Amerika tso ƒe 1900 va ɖo ƒe 1930 me?\n3 Tso ƒe 1900 ƒe gɔmedzedze la, amewo ƒe nuŋububu le gbɔdɔnyawo ŋu va trɔ le mɔ ɖedzesi aɖe nu le Amerika. Tsã la, ame geɖe xɔe se be srɔ̃tɔwo koe wòle be woadɔ wo nɔewo gbɔ eye mesɔ kura be amewo naƒo nu tso gbɔdɔnyawo ŋu le ame dome o. Gake amewo va tu afɔkpo agbe nyui nɔnɔ ƒe dzidzenu mawo, eye ʋɛʋɛʋɛ la, nuŋububu si nye be ame sia ame ate ŋu awɔ nu si dze eŋu la va kaka.\n4 Wova nya ƒe 1920-awo be, wonye ƒe siwo me tɔtrɔ ɖedzesiwo va kpɔ ŋusẽ ɖe ame akpa gãtɔ ƒe nɔnɔme dzi le esime wova vu ɖe agbeɖuɖu kple gakpɔkpɔ ŋu eye amewo ƒe nuwɔna kple nuŋububu le gbɔdɔnyawo ŋu va trɔ ale gbegbe. Numekula aɖe gblɔ be: “Sinimawo, fefewo, hadzidziwo, agbalẽwo kple boblododowo katã me nyawo va nɔ kukum ɖe gbɔdɔdɔ ŋu geɖe wu.” Le ƒe mawo me la, ɣeɖuɖu ƒe atsyãwo hã va kuna ɖe gbɔdɔnuwɔnawo ŋu geɖe wu eye amewo megadoa awu le ŋuɖɔɖo me kura o. Abe ale si Biblia gblɔe ɖi le ŋkeke mamlɛawo ŋu ene la, eva ɖe dzesi ƒãa be amewo va zu “ame siwo lɔ̃a dzidzɔkpɔkpɔ.”—2 Tim. 3:4.\n5. Aleke amewo ƒe nuŋububu le agbe nyui nɔnɔ ŋu va trɔ tso ƒe 1960-awo me?\n5 Le ƒe 1960-awo me la, eva zu nu si bɔ be ŋutsu kple nyɔnu nanɔ wo nɔewo gbɔ srɔ̃maɖemaɖee, ŋutsuwo va le dɔdɔm kple ŋutsuwo eye nyɔnuwo va le dɔdɔm kple nyɔnuwo, eye srɔ̃gbegbe hã va dzi ɖe edzi. Wova nɔ gbɔdɔnuwɔnawo ɖem fia gaglãa le modzakaɖenu geɖe me wu tsã. Le ƒe ʋɛ siwo va yi me la, agbe ƒaƒã nɔnɔ me tsonu gbegblẽawo va ɖe dzesi le mɔ geɖe nu. Agbalẽŋlɔla aɖe ŋlɔ bena, ne amewo dzudzɔ agbenɔnɔ ɖe agbe nyui nɔnɔ ŋuti se ɖɔʋuwo nu la, nu gbegblẽwo sɔŋ koe dona tso eme. Le kpɔɖeŋu me, srɔ̃tɔwo klãna tso wo nɔewo gbɔ, le go aɖewo me la, dzila ɖeka koe va nɔa ɖeviawo dzi kpɔm, seselelãmekuxiwo va le fu ɖem na ame geɖe, eye amamaɖeɖenuwɔnawo kpɔkpɔ va nye kuxi le ame aɖewo ŋu. Ale si gbegbe dɔxɔleameŋuwo, abe AIDS ene, siwo tsoa gbɔdɔdɔ manɔsenu me va bɔe la nye kpeɖodzi ɖeka si ɖee fia be xexe sia me nunya nye bometsitsi vavã.—2 Pet. 2:19.\n6. Aleke xexea ƒe nuŋububu le gbɔdɔdɔ ŋu doa Satana ƒe taɖodzinu ɖe ŋgɔe?\n6 Xexea ƒe nuŋububu le gbɔdɔdɔ ŋu doa Satana ƒe taɖodzinu ɖe ŋgɔ. Ðikeke mele eme o be, edzɔa dzi nɛ ŋutɔ ne ekpɔ amewo wole gbɔdɔdɔ si nye Mawu ƒe nunana la ŋu dɔ wɔm le mɔ gbegblẽ nu heɖia gbɔ̃ srɔ̃ɖeɖe si nye Mawu ƒe nunana la. (Ef. 2:2) Menye ɖeko ame ɖokui ƒoƒo ɖe gbɔdɔdɔ manɔsenu me ƒoa ɖi vidzidzi ƒe ŋutete dzeameŋu si Yehowa na amegbetɔwo la ko evɔ o, ke ate ŋu awɔe hã be agbe tegbee nɔnɔ nabɔ ame siwo ƒoa wo ɖokuiwo ɖe eme.—1 Kor. 6:9, 10.\nNYA SI BIBLIA GBLƆ TSO GBƆDƆDƆ ŊU\n7-8. Nu ka tae nya si Biblia gblɔ tso gbɔdɔdɔ ŋu la de ŋgɔ sãsãsã wu xexea tɔ?\n7 Ame siwo nɔa agbe ɖe xexe sia me nunya nu la ɖia gbɔ̃ Biblia ƒe dzidzenu siwo ku ɖe agbe nyui nɔnɔ ŋu hegblɔna be susu mele wo me o. Ame mawo biana be, ‘Nu ka tae Mawu wɔ mí hede gbɔdɔdɔ ƒe dzodzrowo mía me evɔ wòbe míagaɖi kɔ na dzodzro mawo o?’ Esi wosusuna vodadatɔe be, ele be ame sia ame nawɔ nu si dze eya ŋutɔ ŋu tae wobiaa nya sia ɖo. Gake nya si Biblia gblɔ la to vovo kura na ema. Biblia gblɔ be mele be míaɖi kɔ na míaƒe dzodzro ɖe sia ɖe o, ke boŋ, ŋutete le mía si be míaɖu mía ɖokui dzi. (Kol. 3:5) Gakpe ɖe eŋu la, Yehowa na srɔ̃ɖeɖe ƒe ɖoɖoa mí be míato esia me aɖi kɔ na míaƒe gbɔdɔdɔ ƒe dzodzrowo le bubu me. (1 Kor. 7:8, 9) Ne atsu kple asi aɖe ɖe wo nɔewo la, ŋutsua kple srɔ̃a ate ŋu aɖi kɔ na woƒe gbɔdɔdɔ ƒe dzodzrowo le ablɔɖe me eye womavɔ̃ na nu gbegblẽ siwo dona tso gbɔdɔdɔ manɔsenu me la o.\n8 To vovo na xexe sia me nunya la, nya si Biblia gblɔ tso gbɔdɔdɔ ŋu la da sɔ. Biblia gblɔ nyuie be, kɔɖiɖi na míaƒe gbɔdɔdɔ ƒe dzodzrowo ate ŋu ana míakpɔ dzidzɔ. (Lod. 5:18, 19) Ke hã, egblɔ hã be: “Mia dometɔ ɖe sia ɖe nanya ale si wòaɖu eya ŋutɔ ƒe ŋutilã dzi le kɔkɔenyenye kple bubu me, menye le gbɔdɔdɔ ƒe dzodzro ƒe fieŋufieŋu me, abe ale si dukɔ siwo menya Mawu o la wɔna ene o.”—1 Tes. 4:4, 5.\n9. (a) Aleke wode dzi ƒo na Yehowa ƒe amewo le ƒe 1900 va ɖo ƒe 1930 me be woalé nunya deŋgɔ si le Mawu ƒe Nyaa me ɖe asi sesĩe? (b) Aɖaŋuɖoɖo si me nunya le kae dze le 1 Yohanes 2:15, 16? (d) Le Romatɔwo 1:24-27 ƒe nya nu la, gbɔdɔnuwɔna kawoe wòle be míaƒo asa na?\n9 Le ƒe 1900 va ɖo ƒe 1930 me la, ame siwo ‘naneke megakpea ŋu na o’ la ƒe nuŋububu totrowo meflu Yehowa ƒe amewo o. (Ef. 4:19) Yehowa ƒe amewo dze agbagba lé Yehowa ƒe dzidzenuwo me ɖe asi goŋgoŋ. May 15, 1926, ƒe Gbetakpɔxɔ gblɔ be, “ele be ŋutsu ɖe sia ɖe nanɔ dzadzɛ ahanɔ kɔkɔe le susu kple nuwɔna me ne ele nu wɔm kple nyɔnuwo eye nenema kee wòle be nyɔnu ɖe sia ɖe nanɔ dzadzɛ ahanɔ kɔkɔe le susu kple nuwɔna me ne ele nu wɔm kple ŋutsuwo.” Nu ka kee ɖale edzi yim le xexea me ɣemaɣi o, Yehowa ƒe amewo ya lé nunya deŋgɔ si le Mawu ƒe Nyaa me la me ɖe asi sesĩe. (Xlẽ 1 Yohanes 2:15, 16.) Eya ta, edzɔa dzi na mí ŋutɔ be Mawu ƒe Nyaa le mía si! Azɔ hã, Yehowa naa mɔfiame nyuiwo mí le ɣeyiɣi nyuitɔ dzi be woakpe ɖe mía ŋu, ale be xexe sia ƒe nuŋububu le gbɔdɔdɔ ŋu nagaflu mí o. *—Xlẽ Romatɔwo 1:24-27.\nALE SI AMEWO VA LE WO ÐOKUIWO LƆ̃MEE\n10-11. Nu kae Biblia gblɔ be adzɔ le ŋkeke mamlɛawo me?\n10 Biblia xlɔ̃ nu mí be, le ŋkeke mamlɛawo me la, amewo ava zu “ɖokuilɔ̃lawo.” (2 Tim. 3:1, 2) Mewɔ nuku o be, xexea va le ɖokuitɔdidi ƒe nɔnɔme sia dom ɖe ŋgɔ. Numekugbalẽ aɖe gblɔ be, le ƒe 1970-awo me la, ‘agbalẽ siwo ɖoa aɖaŋu tso ale si woawɔ akpɔ dzidzedze le agbe me ŋu la va bɔ ŋutɔ.’ Egblɔ be, agbalẽ mawo dometɔ aɖewo “de dzi ƒo na nuxlẽlawo be woanya wo ɖokuiwo eye woalɔ̃ ame si ƒomevi wonye eye wòanye dada na wo.” Le kpɔɖeŋu me, bu nya si woŋlɔ ɖe agbalẽ mawo ƒe ɖe me ŋu kpɔ; woŋlɔ bena: “Lɔ̃ ɖokuiwò, elabe wòe nye ame si dze tugbe alo ame si dze ɖeka kple ame si ƒe nu léa dzi na ame wu ame bubu ɖe sia ɖe si nɔ anyi kpɔ.” Agbalẽa de dzi ƒo be “ame ŋutɔ netso nya me le nu si nye nyui kple nu si nye vɔ̃ ŋu eye wòawɔ nu sia nu si eƒe dzitsinya nya ɖe mɔ nɛ be wòawɔ ko.”\n11 Ðe nya sia mena wò susu yi nane si dzɔ kpɔ la dzi oa? Nu sia tɔgbi kee Satana de dzi ƒo na Xawa be wòawɔ. Egblɔ nɛ be ate ŋu ‘anɔ abe Mawu ene, anya nyui kple vɔ̃.’ (1 Mose 3:5) Egbea, ame geɖe doa wo ɖokuiwo ɖe dzi ale gbegbe be, le woƒe susu nu la, ame aɖeke —Mawu gɔ̃ hã—mate ŋu agblɔ nu si nye nyui kple nu si nye vɔ̃ na wo o. Nɔnɔme sia va ɖe dzesi ŋutɔ, vevietɔ, le ale si amewo va le srɔ̃ɖeɖe bumee gome.\n12. Susu kae xexea dona ɖe ŋgɔ tso srɔ̃ɖeɖe ŋu?\n12 Biblia de se na srɔ̃ŋutsu kple srɔ̃nyɔnu be woade bubu wo nɔewo ŋu eye woawɔ woƒe srɔ̃ɖetamkakaa dzi. Ede dzi ƒo na srɔ̃tɔwo be woaɖoe kplikpaa be yewoaku ɖe yewo nɔewo ŋu esi wògblɔ be: “Ŋutsu agblẽ fofoa kple dadaa ɖi, eye wòaku ɖe srɔ̃a ŋu, eye woazu ŋutilã ɖeka.” (1 Mose 2:24) Gake ame siwo lɔ̃ xexe sia me nunya ya doa susu bubu kura ɖe ŋgɔ hegblɔna be, ele be srɔ̃tɔ ɖe sia ɖe nalé fɔ ɖe eya ŋutɔ ƒe hiahiãwo gbɔ kpɔkpɔ ŋu. Agbalẽ aɖe si ƒo nu tso srɔ̃gbegbe ŋu la gblɔ be: “Le srɔ̃ɖekɔnu aɖewo me la, woɖe srɔ̃ɖetamkakaa ƒe vevienyenye dzi kpɔtɔ esi wotrɔ srɔ̃ɖetam la ƒe akpa si gblɔ be, ‘zi ale si mí ame evea míele agbe’ la hegblɔe wòɖi be, ‘zi ale si mí ame evea míalɔ̃ mía nɔewo.’” Esi amewo megava bua srɔ̃ɖekadodoa be enye kadodo si bla srɔ̃ŋutsu kple srɔ̃nyɔnu tegbee o ta la, srɔ̃tɔwo va le kaklãm tso wo nɔewo gbɔ wu tsã, eye esia wɔe be ame gbogbo manyaxlẽwo ƒe dzi gbã gudugudu. Ðikeke mele eme o be, xexea ƒe bubumademade srɔ̃ɖeɖe ŋu nye bometsitsi vavã.\n13. Susu siwo tae dadalawo nye ŋunyɔ na Yehowa la dometɔ ɖeka ɖe?\n13 Biblia gblɔ be: “Ame sia ame si dana le eƒe dzi me la nye ŋunyɔ na Yehowa.” (Lod. 16:5) Nu ka tae dadalawo nye ŋunyɔ na Yehowa? Susu ɖeka aɖe si tae ye nye be, ame siwo lɔ̃ wo ɖokuiwo ale gbegbe be wova doa wo ɖokuiwo ɖe dzi glodzoo la va zua aglãdzelawo abe Satana ene. Wò ya bu eŋu kpɔ ko, Satana xɔe se be, ele be Yesu—ame si Mawu zã tsɔ wɔ nuwo katã la—nadze klo ade ta agu na ye ahasubɔ ye! (Mat. 4:8, 9; Kol. 1:15, 16) Ame siwo bua wo ɖokuiwo be yewole vevie nenema gbegbe la na wòdze ƒãa be xexe sia me nunya nye bometsitsi le Mawu gbɔ vavã.\nNYA SI BIBLIA GBLƆ TSO AME ÐOKUI LƆLƆ̃ ŊU\n14. Aleke nya si dze le Romatɔwo 12:3 la kpena ɖe mía ŋu míedana sɔna le ale si míebua mía ɖokuii gome?\n14 Biblia kpena ɖe mía ŋu míedana sɔna le ale si míebua mía ɖokuii gome. Biblia fia mí be esɔ be míalɔ̃ mía ɖokui va se ɖe afi aɖe. Yesu gblɔ be: “Lɔ̃ hawòvi abe wò ŋutɔ ɖokuiwò ene,” eye esia ɖee fia be esɔ be míalɔ̃ mía ɖokui ale si dze. (Mat. 19:19) Ke hã, Biblia fia mí hã be míagabu mía ɖokuiwo be míenyo wu ame bubuwo gbeɖe o. Ke boŋ, egblɔ be: “Migawɔ naneke le dzrehehe alo bubu dzodzro didi ta o, ke boŋ mitsɔ ɖokuibɔbɔ bu ame bubuwo be wonye gã wu mi.”—Flp. 2:3; xlẽ Romatɔwo 12:3.\n15. Nu kae na nèka ɖe edzi be aɖaŋu si Biblia ɖo be míagabu be míenyo wu ame bubuwo o la le eteƒe?\n15 Egbea, ame siwo amewo buna nunyalawoe la gblɔna be nunya mele Biblia ƒe aɖaŋuɖoɖo si nye be míabu ame bubuwo be wonye gã wu mí la me o. Wogblɔna be, ne èbua ame bubuwo be wonye gã wu wò la, ate ŋu ana woawɔ nu sia nu si dze wo ŋu ɖe ŋuwò eye woaɖu aƒetɔ ɖe dziwò. Gake, biabia lae nye be, ɖe nu nyui aɖe do tso ame ɖokuitɔ didi ƒe nɔnɔme si Satana ƒe xexea do ɖe ŋgɔ la mea? Nu ka teƒe kpɔm nèle? Ðe ɖokuitɔdilawo nye dzidzɔmewoa? Ðe woƒe ƒomea kpɔa dzidzɔa? Ðe xɔlɔ̃ vavãwo le wo sia? Ðe woa kple Mawu dome le nyuiea? Le nu siwo teƒe wò ŋutɔ nèkpɔ nu la, xexe sia me nunyae nye nyuitɔ loo alo nunya si tso Mawu ƒe Nyaa me ye nye nyuitɔ?\n16-17. Nu kae Yehowa wɔ na mí si tae wòle be míada akpe ɖo, eye nu ka tae?\n16 Ame siwo zɔna ɖe ame siwo xexea me tɔwo buna nunyalawoe ƒe aɖaŋuɖoɖowo dzi la le abe mɔzɔla aɖe si bú si le mɔ ta biam mɔzɔla bubu aɖe si hã bú la ene. Yesu gblɔ tso ame siwo wobuna “nunyalawoe” le eƒe ŋkekea me ŋu be: ‘Mɔfiala ŋkuagbãtɔwoe wonye. Ke ne ŋkuagbãtɔ le ŋkuagbãtɔ kplɔm la, wo ame evea siaa woage dze do me.’ (Mat. 15:14) Vavãe, xexe sia me nunya nye bometsitsi le Mawu gbɔ.\n17 Biblia ƒe aɖaŋuɖoɖo nyuiawo “[nyo] na nufiafia, na mokaka, na ɖɔɖɔɖo, na amehehe le dzɔdzɔenyenye me” ɣesiaɣi. (2 Tim. 3:16) Míedaa akpe ŋutɔ be Yehowa to eƒe habɔbɔa dzi kpɔ mía ta be xexe sia me nunya meflu mí o! (Ef. 4:14) Nu nyui siwo wòfia mí la do ŋusẽ mí be míalé dzidzenu siwo le eƒe Nyaa me la me ɖe asi sesĩe. Mɔnukpɔkpɔ gã aɖe ŋutɔe wònye na mí be Yehowa toa nunya deŋgɔ si le Biblia me, si ŋu kakaɖedzi blibo le, la dzi fiaa mɔ mí!\nNu ka tae xexea ƒe nuŋububu le gbɔdɔnyawo ŋu nye bometsitsi le Mawu gbɔ?\nAleke nya si Biblia gblɔ tso gbɔdɔdɔ ŋu la dea bubu amegbetɔwo ŋu?\nAleke Biblia kpena ɖe mía ŋu be míada asɔ le ale si míebua mía ɖokuii me?\nHADZIDZI 54 “Mɔ Lae Nye Esi”\n^ mm. 5 Nyati sia akpe ɖe mía ŋu míagaka ɖe edzi geɖe wu be Yehowae nye Mɔfiala ɖeka kolia si ŋu míate ŋu aɖo ŋu ɖo. Nyatia akpe ɖe mía ŋu míakpɔe hã be, agbenɔnɔ ɖe xexe sia me nunya nu gblẽa nu le ame ŋu vevie, gake agbenɔnɔ ɖe nunya si le Mawu ƒe Nyaa me nu ɖea vi geɖe.\n^ mm. 9 Le kpɔɖeŋu me, kpɔ agbalẽ siwo nye Questions Young People Ask—Answers That Work (Les jeunes s’interrogent. Réponses pratiques), Babla 1, ta 25-26, kple Babla 2, ta 4-5, kpakple agbalẽ gbadza si nye Nya 10 Siwo Sɔhɛwo Biana Ƒe Ŋuɖoɖowo, Nyabiase 7, axa 21-23.\n^ mm. 50 NU SI LE EDZI YIM LE FOTOA ME: Nɔviŋutsua kple nɔvinyɔnua siaa le gbeƒãɖeɖedɔa wɔm le ƒe 1960-awo me.\n^ mm. 52 NU SI LE EDZI YIM LE FOTOA ME: Le ƒe 1980-awo me la, srɔ̃ŋutsua le be lém na srɔ̃a si ƒe lãme gblẽ la esime wo vinyɔnuvia le eteƒe kpɔm.\n^ mm. 54 NU SI LE EDZI YIM LE FOTOA ME: Egbea, atsu kple asia le foto siwo woɖe le ƒe siwo me wowɔ geɖe le Yehowa subɔsubɔ me la kpɔm kple dzidzɔ. Wo vinyɔnua kple eƒe ƒomea hã le dzidzɔ kpɔm kpli wo.


Galates – Togo Chrétien\nAPOSTOLO PAULO ƑE AGBALẼ SI WÒŋLɔ NA GALATIATɔWO\nPauloe nye ame si ŋlɔ Galatiatɔwo ƒe agbalẽ hã. Ame aɖewo\ngblɔ be hafi ame aɖe nanye kristotɔ akuakua la, ele nɛ be wòalé\nYudatɔwo ƒe kɔnyinyiwo katã me ɖe asi pɛpɛpɛ. Paulo ŋlɔ\nagbalẽ sia na Galatiatɔwo hefia be kristotɔnyenye vavãtɔ mele\nYudatɔwo alo Mose ƒe sewo dziwɔwɔ me o ke boŋ ele Kristo\ndzixɔse me eye to Kristo me koe míate ŋu awɔ ɖeka kple\nMawu. Efia hã be ele be kristotɔwo ƒe agbenɔnɔ naɖe eɖokui\nafia to lɔlɔ̃ si doa go tsoa Kristo dzixɔse me la me. Ete gbe ɖe\nkristotɔwo ƒe zɔzɔ le gbɔgbɔ me dzi na wo.\n1. Kpɔkplɔyiɖeme, 1:1-9\n2. Mawu ƒe ɖeɖefia tɔxɛ aɖe na Paulo, 1:10-2:21\n3. Nufiafia tso xɔse vavãtɔ ŋu, 3:1-4:31\n4. Nu siwo dzea kristotɔwo ƒe ablɔɖe yome, 5:1-6:10\n5. Taƒonyawo, 6:11-18\n1 Paulo, apostolo, si metso amewo gbɔ o, eye menye ame aɖeke hã dzi wòto o,\nke boŋ to Yesu Kristo kple Mawu Fofo, si fɔ Kristo ɖe tsitre tso ame kukuwo dome\nla dzi, 2 kple nɔvi siwo li kpli la, ŋlɔ ɖo ɖe hame siwo le Galatia. 3 ŋutifafa kple\nyayra woana mi tso Mawu, Fofo la, kple míaƒe Aƒetɔ Yesu Kristo gbɔ. 4 Yesu Kristo\nku ɖe míaƒe nu vɔ̃wo ta abe ale si Mawu mía Fofo la ɖoe ene eye wòɖe mí tso nu vɔ̃\nƒe xexe vɔ̃ɖi sia si me míele la me. 5 Bubu woana Mawu tso mavɔ me yi mavɔ me.\n6 Ewɔ nuku nam ŋutɔ be miele mia ɖokuiwo hem ɖa kaba alea tso Mawu, ame si yɔ\nmi be miakpɔ gome le agbe mavɔ si wòna to Kristo dzi la me gbɔ. Miekplɔ\n“Nyanyui” bubu si makplɔ mi ayi dziƒo o la ɖo. 7 Elabena nyanyui bubu aɖeke\nmegali wu esi míefia mi o. Ame siwo dzeaŋe Kristo ƒe nyateƒe la eye wotrɔnɛ la, le\n8 Mawu ƒe fiƒode nava ame sia ame si fiaa nyanyui bubu aɖe si dzi woato\nakpɔ xɔxɔ, eye wòto vovo tso esi míefia mi gbɔ la dzi. Neva nye ŋutɔ gɔ̃ hã dzi. Ẽ,\nne mawudɔla aɖe tso dziƒo va gblɔ nya bubu aɖe la, fiƒode mavɔ neva edzi. 9\nMagagblɔe ake; ne ame aɖe gblɔ nyanyui bubu aɖe wu esi miexɔ la, Mawu ƒe fiƒode\nneva ame ma dzi.\n10 Miate ŋu akpɔe be nyemele agbagba dzem be madze mia ŋu kple nya\nviviwo kpakple amebeble o. Gbeɖe, mele agbagba dzem be madze Mawu ŋu. Nenye\nɖe medzea agbagba be madze amegbetɔwo ŋu la, anye ne nyemenye Kristo ƒe dɔla o.\n11 Xɔ̃nye lɔlɔãwo, mele atam kam na mi bena wometu dziƒomɔ si mefiana la ɖe\namegbetɔ aɖeke ƒe susu alo drɔ̃ekuku dzi o. 12 Elabena nye nya metso ame aɖeke\ngbɔ wu Kristo ŋutɔ gbɔ o; Kristo ŋutɔe gblɔ nya si megblɔ la nam. Ame bubu aɖeke\nmegblɔe nam o.\n13 Mienya ale si menɔ esi medze Yudatɔwo ƒe subɔsubɔ yome; ale si meti\nkristotɔwo yome nublanuimakpɔmakpɔtɔe. Mehea wo yia ʋɔnui eye mewɔ nu sia nu\nsi mate ŋui la be maɖe wo katã ɖa. 14 Menye Yudatɔ siwo vɔ̃a Mawu wu ame\nbubuwo la dometɔ ɖeka le nye hatiwo dome le anyigba blibo la dzi eye medze\nagbagba ɖe sia ɖe si mate ŋui la be mawɔ se xoxo siwo katã ku ɖe nye subɔsubɔ ŋu\n15 Ke nya aɖe va dzɔ! Elabena hafi woadzim gɔ̃ hã la, Mawu tiam be manye\nye tɔ, eye wòyɔm. O, amenuveve kple nublanuikpɔkpɔ kae nye esia! 16 Eyɔm be\nmaɖe Via si le menye la afia ale be mate ŋu ayi Trɔ̃subɔlawo gbɔ eye magblɔ\nnyanyui la tso Yesu ŋu na wo.\nEsi nu siawo katã dzɔ ɖe dzinye la, nyemetso enumake be maƒo nu tso eŋu\nkple ame aɖeke o. 17 Nyemeyi Yerusalem be matsɔ nya la ɖo ame siwo nye\napostolowo do ŋgɔ nam la ŋkume o. Ao! Meyi Arabia ƒe gbegbewo eye metrɔ va\nDamasko. 18 Ƒe etɔ̃ va yi hafi mede Yerusalem be makpɔ Petro ɖa eye menɔ egbɔ\n19 Apostolo bubu ɖeka si ko mekpɔ lae, nye Yakobo, míaƒe Aƒetɔ la nɔvi. 20\nMilé to ɖe nya si mele gbɔgblɔm na mi la ŋu elabena mele egblɔm na mi le Mawu\nŋutɔ ƒe ŋkume. Nusiae nye nu si tututue dzɔ. Nyemele alakpa dam na mi o. 21 Le\nesia megbe la meyi Siria kple Kilikia. 22 Va se ɖe ɣemaɣi me gɔ̃ hã la, kristotɔ siwo\nnɔ Yudea la mekpɔm kpɔ o. 23 Nu si wonya koe nye nu si amewo nɔ gbɔgblɔm be,\n“Míaƒe futɔ xoxo la le gbeƒã ɖem xɔse si me eya ŋutɔ dze agbagba tsã be yeagblẽ la\nazɔ.” 24 Eye wotsɔ bubu na Mawu le tanye.\nApostoloawo xɔ Paulo\n2 Le ƒe wuieve megbe la, megayi Yerusalem. Azɔ la, mekplɔ Barnaba ɖe asi\neye Tito hã va. 2 Meyi le Mawu ƒe gbeɖeɖe nam nu be mayi aɖawɔ takpekpe kple\nnɔvi siwo le afi ma tso gbeƒã si ɖem menɔ na Trɔ̃subɔlawo la, ŋu. Meƒo nu kple\nhamedzikpɔlawo ɖeɖe ko ale be woase nu si tututu fiam menɔ la gɔme eye menɔ mɔ\nkpɔm be woalɔ̃ ɖe edzi be nye nufiafia nye nyateƒe. 3 Wolɔ̃ ɖe edzi hã. Womezi\nTito, nye kpeɖeŋutɔ dzi be woatso aʋa nɛ gɔ̃ hã o, togbɔ be Tito menye Yudatɔ o hã.\n4 Ame aɖewo nɔ afi ma siwo yɔa wo ɖokuiwo be “Kristotɔwo,” ke wonye\nalakpatɔwo. Ame siawo va be yewoafi ŋku akpɔ mí eye yewoase nu tso ablɔɖe si\nmíena mía ɖokuiwo tso Yudatɔwo ƒe sewo dzi wɔwɔ me ŋuti. Ne menye ame siawo\ntae o la, ne aʋatsotso ƒe nya gɔ̃ hã medo ta ɖa o. Wodi be yewoatsɔ yewoƒe sewo\nabla mí abe ale si kluviwo nɔa kɔsɔkɔsɔwo me ene. 5 Ke míeɖo to wo kura o,\nelabena míedi be míaflu mi, ana miabu be ame ate ŋu akpɔ ɖeɖe to aʋatsotso kple\nYudatɔwo ƒe sewo dzi wɔwɔ me o.\n6 Naneke menɔ hamea dzikpɔla gã siwo nɔ afi ma la si woatsɔ akpe gbeƒã si\nmenɔ ɖeɖem o. Nyemetsɔ ɖeke le woƒe hamedzikpɔla gãwo nyenye me o, elabena\namewo katã sɔ le Mawu ŋkume. 7 Ke boŋ wokpɔe be wotsɔ nyanyui la gbɔgblɔ na\nTrɔ̃subɔlawo ƒe dɔ de asi nam, abe ale si wotsɔ Yudatɔwo tɔ de asi na Petro hã ene.\n8 Elabena Mawu, ame si li kple Petro le eƒe dɔwɔwɔ me abe apostolo na Yudatɔwo\nene la, eya kee li kpli nye hã le nye dɔwɔwɔ me abe apostolo na Trɔ̃subɔlawo ene. 9\nYakobo, Petro kple Yohanes, ame siwo amewo buna be wonye sɔtiwo na hamea la,\nwona habɔbɔ ƒe asi nye kple Barnaba esi wokpɔ amenuveve si wona mí la dzesii.\nWolɔ̃ hã be míawo míayi Trɔ̃subɔlawo gbɔ, ke woawo woayi Yudatɔwo gbɔ. 10 Nya\nɖeka si ko wogblɔe nye be ele be míaɖo ŋku edzi ɣesiaɣi be míakpe ɖe ame dahewo\nŋu. Nye ŋutɔ hã metsi dzi ɖe nu sia ŋu.\nPaulo tsi tre ɖe Petro ŋu\n11 Ke esi Petro va Antioxia la, eva hiã be matsi tsitre ɖe eŋu sesῖe le amewo ŋkume\neye mahe nya ɖe eŋu vevie le nu masɔmasɔ si wɔm wònɔ la ta. 12 Esi wò ɖo tetee\nla, eɖu nu kple kristotɔ siwo menye Yudatɔwo o, ame siwo mebui be mele be woatso\naʋa kokoko eye woalé Yudatɔwo ƒe se bubu geɖewo me ɖe asi o. Ke emegbe la, esi\nYudatɔ aɖewo, ame siwo nye Yakobo xɔlɔ̃wo va la, megalɔ̃ be yeaɖu nu kple wo o,\nelabena enɔ vɔvɔ̃m na nu si ame siawo, siwo lé Yudatɔwo ƒe sewo me ɖe asi sesῖe\neye wogblɔna be aʋatsotso le vevie na ɖeɖekpɔkpɔ la agblɔ. 13 Ale kristotɔ bubuawo\nkatã, ame siwo nye Yudatɔwo la zu alakpanuwɔlawo. Barnaba gɔ̃ hã nɔ ame siawo\ndome. Wodze Petro ƒe kpɔɖeŋu yome le esime wonya nu wu ema hafi. 14 Esi mekpɔ\nnu si nɔ edzi yim eye mede dzesii be womenɔ nyateƒe tom tututu le nu si woxɔ se\nŋuti o, eye womenɔ zɔɔzɔm ɖe nyateƒe si le nyanyui la me nu o la, megblɔ na Petro\nle ame bubuawo katã ŋkume be, “Togbɔ be ènye Yudatɔ dzidzia hã la, èɖe asi le\nYudatɔwo ƒe sewo ŋu xoxoxo; eya ta nu ka tae nètrɔ kpata hele didim be yeana ame\nsiawo, ame siwo menye Yudatɔwo o la, nawɔ seawo dzi mahã? 15 Nye kple wò siaa\nmíenye Yudatɔ dzidziawo; menye Trɔ̃subɔlawo kple nu vɔ̃ wɔla dzodzrowo míenyee\no. 16 Ke mí kristotɔ siwo nye Yudatɔwo la, míenyae nyuie be míate ŋu adze Mawu\nŋu to Yudatɔwo ƒe sewo dzi wɔwɔ me o, ke boŋ to Yesu Kristo ame si ɖe míaƒe nu\nvɔ̃wo ɖa la dzixɔse ɖeɖe ko me. Ale míawo hã míeɖo ŋu ɖe Yesu Kristo ŋu be\nMawu axɔ mí le xɔse ta, eye menye be míewɔ Yudatɔwo ƒe sewo dzi ta o. Elabena\name aɖeke makpɔ xɔxɔ le seawo dzi wɔwɔ ta akpɔ o.”\n17 Ke ne míexɔ Kristo dzi se be aɖe mí eye míedze sii be míeda vo eya ta\nmíate ŋu akpɔ ɖeɖe o, negbe ɖe ko wotso aʋa na mí eye míewɔ Yudatɔwo ƒe se\nbubuawo dzi hafi la, ɖe mele be míagblɔ be Kristo dzixɔsee na míedza vo oa?\nGbeɖe, Mawu nana be ame aɖeke nabu nu sia tɔgbi ɖe míaƒe Aƒetɔ la ŋu o. 18\nMíanye nu vɔ̃ wɔlawo ne míagadze dzixɔse xoxo siwo mele agbagba dzem be maɖe\nɖa la me léle ɖe asi gɔme, anɔ bubum be Yudatɔwo ƒe sewo dzi wɔwɔ ana míakpɔ\nɖeɖe. 19 Elabena to ŋɔŋlɔ Kɔkɔe la xexelẽ mee meto va nya be nyemate ŋu adze\nMawu ŋu gbeɖe to agbagbadzedze be mawɔ seawo dzi me o, elabena medana ƒu.\nMeva dzesii bena, míate ŋu adze Mawu ŋu to Kristo dzixɔse me ko.\n20 Woklãm ɖe ati ŋu kple Kristo eye nye ŋutɔ nyemegale agbe o ke boŋ\nKristo le agbe le menye. Agbe si tututu le menye fifia la tso ale si mexɔ Mawu Vi la\ndzi se la gbɔ, ame si lɔ̃m eye wòtsɔ eɖokui na ɖe tanye. 21 Nyemenye ame siwo bua\nKristo ƒe ku abe nu si ŋu gɔmesese aɖeke mele o ene la dometɔ ɖeka o. Elabena ne\nYudatɔwo ƒe sewo dzi wɔwɔ ate ŋu aɖe mí la, ekema mehiã be Kristo naku o.\nXɔse loo, alo se la?\n3 O, mi Galatiatɔ tsibomewo! Ame kae flu mo na mi eye wòhe gbɔgbɔ vɔ̃ va\nmia dzii? Elabena tsã la, miesea Yesu Kristo ƒe ku gɔme nyuie abe ɖe metsɔ nutata\naɖe si me Yesu nɔ kukum le atitsoga ŋu fia mi ene. 2 Mina mabia nya ɖeka sia mi:\nɖe miexɔ Gbɔgbɔ Kɔkɔe la to Yudatɔwo ƒe sewo dzi wɔwɔ mea? Kura o! Elabena\nGbɔgbɔ Kɔkɔe la va mia dzi esime miese nu tso Kristo ŋu eye miexɔ edzi se be aɖe\nyewo la megbe. 3 Ekema ɖe miele tsu kum azɔa? Elabena ne agbagbadzedze be\nwoawɔ ɖe Yudatɔwo ƒe sewo dzi mena agbe mi le gbɔgbɔ me o la, nu ka ta miebu\nbe agbagbadzedze be yewoawɔ wo dzi awɔ mi azɔ kristotɔ nyuiwo wu? 4 Miekpe fu\ngeɖe ɖe nyanyui la ta. Miele didim azɔ be yewoaɖe asi le nyanyui la ŋu. Esẽ nam be\nmaxɔ nu sia dzi ase!\n5 Megale mia biam be ɖe Mawu na Gbɔgbɔ Kɔkɔe la ƒe ŋusẽ mi eye wòwɔ\nnukunuwo le mia dome le miaƒe agbagbadzedze be yewoawɔ Yudatɔwo ƒe sewo dzi\ntaa? Mele nenema kura o. Esime miexɔ Kristo dzi se eye mieɖo ŋu ɖe eŋu tso dzi\nblibo me tae.\n6 Nenema kee wònɔ na Abraham hã. Nu si na Mawu kpɔe be edze na dziƒo\nkoe nye be, exɔ Mawu ƒe ŋugbedodowo dzi se. 7 Miate ŋu akpɔe tso esia me be ame\nsiwo nye Abraham ƒe vi vavãwo lae nye ame siwo katã xɔ Mawu dzi se nyateƒetɔe. 8\nŋɔŋlɔ Kɔkɔe la kpɔe do ŋgɔ be Mawu atso afia na Trɔ̃subɔlawo le xɔse me, eya ta\nwòɖe gbeƒã na Abraham do ŋgɔe be, “Woyra dukɔwo le mewò.” 9 Eya ta woyra\name siwo katã xɔse la kple xɔsetɔ Abraham. 10 Ame siwo katã tsɔ woƒe mɔkpɔkpɔ\nda ɖe sea dzi wɔwɔ dzi la le fiƒode te, elabena woŋlɔ ɖi be, “Woƒo fi de ame sia ame\nsi melé nu sia nu si woŋlɔ ɖe Segbalẽame la me ɖe asi o.” 11 Eme kɔ ƒãa be\nwomatso afia na ame aɖeke le Mawu gbɔ to se la me o, elabena woŋlɔ ɖi be, “Ame\ndzɔdzɔe la anɔ gbe le xɔse me.” 12 Wometu Sea ɖe xɔse dzi o, ke boŋ mawunya\ngblɔ bena, “Ame si awɔ nu siawo la anɔ agbe ɖe wo nu.” 13 Kristo ɖe mí tso Se la\nƒe fiƒode me, esi wòzu fiƒode ɖe mía teƒe, elabena woŋlɔ ɖe mawunya me be, “Woƒo\nfi de ame sia ame si woklã ɖe ati ŋuti.” 14 Ale woɖe mí be yayra si wotsɔ na\nAbraham la nava Trɔ̃subɔlawo hã dzi to Kristo Yesu me, ale be to xɔse me míaxɔ\nGbɔgbɔ Kɔkɔe si Mawu tsɔ do ŋugbee. 15 Nɔvi lɔlɔ̃awo, le míaƒe agbenɔnɔ gbe sia\ngbe me gɔ̃ hã la, ne ame aɖe do ŋugbe na nɔvia eye wòŋlɔe da ɖi, de asi ete la,\nwomagate ŋu atrɔe o. ŋugbedola magate ŋu atrɔ tame be yeawɔ nu bubu o.\n16 Azɔ la, Mawu do ŋugbe aɖewo na Abraham kple Via. ɖo ŋku edzi be nya\nsia megblɔ be wodo ŋugbe na viawo o; anye ne esia afia be via siwo katã nye\nYudatɔwo. Ke wodo ŋugbe na Via eye esia gɔmee nye na Kristo. 17 Nu si mele\ndidim be magblɔ lae nye esi: Mawu ƒe ŋugbe si wòdo be woaɖe ame to xɔse me la\neŋlɔ ŋugbedodo sia da ɖi eye wòde asi ete; womate ŋu aɣlae alo atrɔe ƒe alafa ene\nblaetɔ̃ megbe, esi Mawu na Se Ewoawo o. 18 Ne se mawo dzi wɔwɔ ate ŋu aɖe mí\nla, ekema eme kɔ ƒãa bena esia ato vovo sã tso Abraham ƒe mɔ gbɔ elabena ɖe ko\nAbraham ya xɔ Mawu ƒe ŋugbedodo dzi se.\n19 Enyo: Nu ka tae wode se mawo? Wotsɔ se siawo kpe ɖe tsãtɔwo ŋu le\nŋugbe sia dodo vɔ megbe be woafia amewo ƒe fɔɖiɖi ne woda Mawu ƒe sewo dzi. Ke\nse siawo anɔ anyi va se ɖe Kristo, Vi, si Mawu do ŋugbe na la ƒe vava dzi ko.\nVovototo bubu sia hã gali. Mawu tsɔ eƒe seawo na mawudɔlawo be woatsɔ ana\nMose, eye eya hã tsɔ wo na eƒe amewo. 20 Ke esi Mawu do ŋugbe na Abraham la,\neya ŋutɔe doe na Abraham; metsɔ ŋugbedodo la to mawudɔlawo alo Mose dzi o.\n21 Ekema ɖe se la tsi tre ɖe Mawu ƒe ŋugbedodowo ŋu mahã? Gbeɖe!\nElabena nenye ɖe se si wona la ana agbe la, anye ne dzɔdzɔenyenye ava to se la me\nvavã. 22 Gake ŋɔŋlɔ Kɔkɔe la gblɔ be xexeame katã le nu vɔ̃ ƒe game, ale be ŋugbe\nsi wodo be to Yesu Kristo dzixɔse me ame siwo xɔse la akpɔɖeɖe la nasu wo si.\n23 Do ŋgɔ na Kristo ƒe vava la, se la dzɔ mía ŋu abe gamenɔlawo ene va\nse ɖe esime míaxɔ ɖela si gbɔna la dzi ase.\n24 Mina magagblɔe ale: Yudatɔwo ƒe sewo nye míaƒe nufiala kple mɔfiala va\nse ɖe esime Kristo va be yeana míanɔ nyuie kple Mawu to míaƒe xɔse me. 25 Ke azɔ\nesi Kristo va la, míegahiã se mawo be woadzɔ mía ŋu eye woakplɔ mí ayi egbɔe o.\nMawu ƒe viwo\n26 Elabena azɔ la, mí katã míenye Mawu viwo to Yesu Kristo dzixɔse me, 27 eye mí\name siwo wode mawutsi ta na ɖe ɖekawɔwɔ kple Kristo me la, míedo Yesu abe awu\nene. 28 Míeganye Yudatɔwo alo Helatɔwo, kluviwo alo ablɔɖeviwo, ŋutsuwo alo\nnyɔnuwo gɔ̃ hã o, ke mí katã míele ɖeka; míenye kristotɔwo; míele ɖeka le Kristo\nYesu me. 29 Ke azɔ la, esi míenye kristotɔwo la, míenye Abraham ŋutɔ ƒe\ndzidzimeviwo eye Mawu ƒe ŋugbe siwo katã wòdo na Abraham la nye mía tɔ.\n4 Miɖo ŋku edzi be ne fofo aɖe ku eye wògblẽ domenyinu gã aɖe ɖi na via sue\naɖe la, ɖevi sue ma tɔ me menyo sãa wu kluvi aɖeke tɔ o va se ɖe esime wòatsi\ntogbɔ be nu sia nu si fofoa gblẽ ɖi nɛ nye etɔ hã. 2 Ele na ɖevi la be wòawɔ nu si\nedzikpɔlawo ɖo nɛ va se ɖe esime wòaxɔ ƒe si fofoa ɖo na ɖi.\nMawu xe fe ɖe míaƒe ablɔɖe ta\n3 Alea tututue wònɔ na mí va se ɖe esime Kristo va. Míenye kluviwo na\nYudatɔwo ƒe sewo kple kɔnyinyiwo elabena míebu be woate ŋu aɖe mí. 4 Ke\nesi ɣeyiɣi nyuitɔ si Mawu ɖo da ɖi va ɖo la, Mawu ɖo Via si nyɔnu aɖe dzi eye\nwònye Yudatɔ la ɖa 5 be wòana ablɔɖe mí ame siwo nye kluviwo na seawo ale be\nwòate ŋu axɔ mí abe eya ŋutɔ viwo ene. 6 Eye be míenye viawo ta la, Mawu ɖo\nVia ƒe Gbɔgbɔ ɖe míaƒe dziwo me eya ta azɔ la míate ŋu ayɔ Mawu dzideƒotɔe be\nenye mía Fofo lɔlɔ̃a. 7 Míeganye kluviwo azɔ o ke boŋ míenye Mawu ŋutɔ viwo azɔ.\nAzɔ esi míenye viawo ta la, nu sia nu si nye etɔ la nye mía tɔ elabena nenemae\nPaulo tsɔ ɖe le me na Galatia hamea\n8 Hafi mi Trɔ̃subɔlawo mianya Mawu la, mienye kluviwo na nu siwo miebuna abe\nmawuwo ene, evɔ mawu mawo menɔ anyi gɔ̃ hã o. 9 Ke azɔ esi mieke ɖe Mawu ŋu\nalo magblɔ be Mawu boŋ ke ɖe mia ŋu la, nu ka tae miagadi be yewoagagbugbɔ ayi\nsubɔsubɔ gbɔdzɔ, dahe, dzodzro gbɔ hele agbagba dzem be miayi dziƒo to Mawu ƒe\nsewo dzi wɔwɔ me hã? 10 Miele agbagba dzem be yewoadze Mawu ŋu to nu si\nmiawɔ alo nu si mele be miawɔ o le ŋkeke tɔxɛ aɖewo dzi alo le ɣleti aɖewo me alo\nle azãgbe aɖewo alo le ƒe aɖewo me la dzi. 11 Mevɔ̃ ɖe mia nu. Mele vɔvɔ̃m be nye\nagbagbadzedzewo katã ɖe mia ta la zu nu dzodzro. 12 Nɔvi lɔlɔ̃awo mina nu siawo\nnawɔ dɔ ɖe mia dzi abe ale si wòwɔ dɔ ɖe dzinyee ene, elabena nye la mevo tso\nkɔkuti siawo te abe ale si miawo hã mievo tso wo te tsã ene. Esi megblɔ mawunya\nna mi zi gbãtɔ la miedo vlom o, 13 togbɔ be menɔ dɔ lém esi metsɔ nyanyui la vɛ na\nmi zi gbãtɔ hã. 14 Togbɔ be nye dɔléle la nye nuɖiaɖia hã la, miegbe nu le gbɔnye\nhenyam o, ke boŋ miexɔm eye miekpɔ dzinye abe mawudɔla aɖe menye alo abe\nYesu Kristo ŋutɔ ene.\n15 Afi ka dzidzɔkpɔkpɔ ƒe gbɔgbɔ si nɔ mía dome tsã la le? Elabena menyae\nbe le ŋkeke mawo me la, mialɔ̃ dzidzɔtɔe aho miaƒe ŋkuwo atsɔ aɖo tɔnyewo teƒe ne\nema ate ŋu anye kpekpeɖeŋu nam.\n16 Ke azɔ la, ɖe mezu miaƒe futɔ elabena megblɔ nyateƒe la na mia?\n17 Aʋatsonufiala mawo, ame siwo le didim vevie be yewoadze mia ŋu la,\nmele agbagba dzem nenema ɖe miaƒe nyonyo ta o. Nu si wole didim be yewoawɔ\nlae nye yewoatrɔ miaƒe mo ɖa tso gbɔnye ale be miaɖo to woawo wu. 18 Enyo ne\namewo ve mia nu kple tameɖoɖo nyui, to dzi vavãtɔ me vevietɔ ne womele mia nu\nvem le ɣeyiɣi si me mele mia gbɔ ko me o. 19 O, vinyewo miena nye dzi le veve\nsem! Megale veve sem abe funɔ si le mɔ kpɔm na vidzidzi ene eye mele mɔ kpɔm\nna ɣeyiɣi si Kristo ƒe gbɔgbɔ ayɔ mia me mlɔeba la. 20 Medi vevie be manɔ mia gbɔ\nfifia ale be nyemanɔ nu siawo ŋlɔm na mi o hafi; ke esi mía dome didi ta la, maʋu\neme be nyemenya nu si tututu mawɔ o.\nHagar kple Sara ƒe kpɔɖenu\n21 Miɖo tom, xɔ̃nyewo, mi ame siwo bu be ele be miawɔ Yudatɔwo ƒe sewo dzi\nkokoko hafi akpɔ ɖeɖe. Nu ka ta miadi nu siwo tututu se siawo fia o. 22 Elabena\nwoŋlɔ ɖi be viŋutsu eve nɔ Abraham si; ɖeka dada nye kosi ke evelia dada ya nye\nablɔɖenyɔnu. 23 Nya tɔxɛ aɖeke meku ɖe kosi la ƒe vi ɖe dzidzi ŋu o. Ke\nablɔɖenyɔnua ya la Mawu ɖe wòdo ŋugbe nɛ hafi wòte ŋu dzi vi.\n24 Nu siawo nye alobalo ko, elabena nyɔnu eveawo sɔ kple nubabla eve.\nNubabla ɖeka la woxɔe le Sinai to dzi eye eyae dzi ɖevi siwo nye kluviwo. Esia nye\nHagar. 25 Eya ta Hagar enye Sinaito si le Arabia, eye wòsɔ kple egbegbe Yerusalem\ndu, elabena eya kple viawo le kluvinyenye me. 26 Ke Yerusalem si le dzi ƒo la vo,\nmenye kluvi o, eye eyae nye mía dada. 27 Elabena woŋlɔ ɖi bena, “Dzi nedzɔ wò, O\nkonɔ, wò nyɔnu si medzi vi kpɔ o; do ɣli sesῖe nàtso aseye, wò ame si melé ku kpɔ\no; viwo le nyɔnu si tsi akogo la si wu nyɔnu si si srɔ̃ le gɔ̃ hã.”\n28 Nɔvi lɔlɔ̃awo, nye kple miawo míenye vi siwo ŋugbe Mawu do abe ale si\nwòdo Isak ŋugbe ene. 29 Eya ta ame siwo di be míawɔ Yudatɔwo ƒe sewo dzi la, le\nmí ame siwo wodzi tso Gbɔgbɔ Kɔkɔe la me yome tim azɔ, abe ale si Ismael, kosi\nla ƒe vi, ti Isak, vi si ŋugbe wodo la yome ene.\n30 Ke ŋɔŋlɔ Kɔkɔe la gblɔ be Mawu gblɔ na Abraham be wòanya kosi la\nkple via elabena kosi la ƒe vi mate ŋu anyi Abraham ƒe dome kple ablɔɖenyɔnu la ƒe\nvi o. 31 Nɔvi lɔlɔ̃awo, menye kosiwo ƒe viwo míenye o; eye míenye kluviwo na\nYudatɔwo ƒe sewo hã o, ke míenye ablɔɖenyɔnu la ƒe viwo, eye míedzea Mawu ŋu le\nmíaƒe xɔse ta.\nKristo wɔ mí ablɔɖeviwoe\n5 Ale Kristo wɔ mí ablɔɖeviwoe. Azɔ la, mikpɔ egbɔ be mielé ablɔɖe sia me\nɖe asi eye miagatrɔ azu kluviwo na Yudatɔwo ƒe sewo kple kɔnyinyiwo o. 2 Miɖo\ntom, elabena nya sia le vevie. Ne miele ŋu ɖom ɖe aʋatsotso kple Yudatɔwo ƒe sewo\ndzi wɔwɔ ŋu be woana miadze Mawu ŋu la, ekema Kristo mate ŋu aɖe mi o. 3\nMagagblɔe zi evelia. Ele na ame sia ame si le didim be yeadze Mawu ŋu to aʋatsotso\nme la be wòawɔ Yudatɔwo ƒe se ɖe sia ɖe dzi loo alo wòatsrɔ̃. 4 Ne miele didim be\nyewoaxe fe si mienyi le Mawu si kple se mawo dzi wɔwɔ la, ekema viɖe aɖeke mele\nKristo ŋu na mi o. Ekema Mawu ƒe amenuveve la bu ɖe mi.\n5 Ke to Gbɔgbɔ Kɔkɔe la ƒe kpekpeɖeŋu me la míele ŋu ɖom ɖe Kristo ƒe ku\nŋu be wòaɖe míaƒe nu vɔ̃wo ɖa ale be míate ŋu adze Mawu ŋu. 6 Eye mehiã be mí\name siwo Kristo na agbe mavɔe la míatsi dzi o, ne wotso aʋa na mí loo alo míelé\nYudatɔwo ƒe sewo me ɖe asi la, o. Elabena nu si ko míehiã lae nye xɔse si wɔa dɔ to\n7 Miedze egɔme henɔ yiyim nyuie hafi. Ame kae va flu mi eye wòxe mɔ na\nnyateƒe la yomenɔnɔ? 8 Eme kɔ ƒãa be menye Mawue wɔ nu sia o, elabena eyae nye\name si yɔ mi hena ablɔɖe le Kristo me. 9 Ke mia dometɔ ɖeka koe agblẽ ame\n10 Mele mɔ kpɔm be Mawu agagbugbɔ mi va xɔse la gbɔ abe ale si mele mɔ\nkpɔm le nu siawo me ene. Ame ka kee le fu ɖem na mi hele mia flum la, Mawu ŋutɔ\nahe to nɛ.\n11 Ame aɖewo gblɔ gɔ̃ hã be nye ŋutɔ mele gbeƒã ɖem be aʋatsotso kple\nYudatɔwo ƒe sewo le vevie hena ɖeɖe. Enyo, ne meɖe gbeƒã nenema la, womagati\nyonyeme o, elabena gbeƒãɖeɖe sia meɖia ame aɖeke nu o. Esi wogale yonyeme tim\nkokoko la, fia be megale gbeƒã ɖem tso ɖeɖe to xɔse le Kristo ƒe atitsoga ɖeɖe ko me\n12 ɖe ko medi vevie be nufiala siwo di be miana woatso aʋa na mi la, woaɖe\nwo ɖokuiwo ɖa le mia dome eye woaɖe le mia ŋu kpoo.\nAgbenɔnɔ le Gbɔgbɔ la me\n13 Elabena nɔvi lɔlɔ̃awo, wona ablɔɖe mi ke menye ablɔɖe be miawɔ nu vɔ̃ o, ke\nboŋ ablɔɖe be mialɔ̃ mia nɔewo eye miave wo nu. 14 Elabena woate ŋu aƒo seawo\nkatã nu ƒu wòazu se ɖeka sia be, “Lɔ̃ hawòvi abe ɖokuiwò ene.” 15 Ke ne le lɔlɔ̃ na\nmia nɔewo teƒe ɖeklemiɖeɖe kple dzrewɔwɔ le miawo ɖeɖe dome la, ekema minɔ\nŋudzɔ eye miakpɔ nyuie be miagagblẽ nu le mía nɔewo ŋu o.\n16 Eya ta megblɔ be minɔ agbe le Gbɔgbɔ la me ale be miagawɔ miaƒe\ndzɔdzɔme vɔ̃wo ƒe didiwo dzi o.\n17 Elabena dzɔdzɔme vɔ̃ dia nu si tsi tre ɖe Gbɔgbɔ la ŋu, eye nu si dim\nGbɔgbɔ la le la hã nye futɔ na mía ƒe dzɔdzɔme vɔ̃wo. Wole avu wɔm kple wo\nnɔewo, ale be miate ŋu awɔ nu si miedi be miawɔ la o. 18 Ke ne Gbɔgbɔ la le\nmiakplɔm la, miegale se la te o.\n19 Ke ŋutilãmenudzodzro vɔ̃ wo dze ƒãa; esi woe nye, ahῖawɔwɔ,\nmɔkɔmakɔnyenye, hadzedze, 20 trɔ̃subɔsubɔ, adzewɔwɔ, fuléle, dzrewɔwɔ ŋuʋaʋã,\ndɔmedzoedodo, ɖokuitɔdidi, kɔmamawo, mamawo, 21 ŋubiabiã, ahamumu, aglotutu\nvɔ̃wo kple esia tɔgbiwo. Mele nu xlɔ̃m mi, abe ale si mexlɔ̃ nu mi va yi ene la be,\name siwo nɔ agbe alea la manyi mawufiaɖuƒe la ƒe dome o.\n22 Ke Gbɔgbɔ la ƒe kutsetse enye, lɔlɔ, dzidzɔ, ŋutifafa, dzigbɔɖi,\ndɔmenyowɔwɔ, nyuiwɔwɔ, nuteƒewɔwɔ, 23 tufafa kple ɖokuidziɖuɖu. Se la metsi\ntre ɖe nu siawo ŋuti o. 24 Ame siwo nye Kristo Yesu tɔ la klã woƒe dzɔdzɔme vɔ̃wo\nkple woƒe fieŋufieŋuwo kpakple woƒe dzodzrowo ɖe ati ŋuti. 25 Esi míele agbe le\nGbɔgbɔ la me la, mina míazɔ hã le eƒe kpɔkplɔ te. 26 Migana dada nayɔ míame o,\nado dziku ha mía haviwo alo aʋa ŋu mía nɔewo o.\nMiwɔ nyui na amewo katã\n6 Nɔvi lɔlɔ̃awo, ne kristotɔ aɖe dze nu vɔ̃ me la, ele na mi ame siwo vɔ̃a Mawu\nla be miatsɔ gbe blewu kple ɖokuibɔbɔ akpe ɖe eŋu be wòagbugbɔ ava mɔ dzɔdzɔe\nla dzi; miaɖo ŋku edzi be mia dometɔ aɖe hã ate ŋu azu vɔ̃wɔla ɣebubuɣi. 2 Mitsɔ\nmia nɔewo ƒe agbawo eye miakpe ɖe wo ŋu le woƒe xaxawo me, ale miawɔ Aƒetɔ\nla ƒe se la dzi. 3 Ne ame aɖe bu be yenye amegã le esime menye amegã o la eble\n4 Mina ame sia ame naka ɖe edzi be yele yeƒe dɔ wɔm abe ale si yeate ŋui\nene, ekema akpɔ dɔ nyui wɔwɔ ŋuti dzidzɔ eye mahiã be wòatsɔ eɖokui asɔ kple ame\nbubu aɖeke o. 5 Ele be mía dometɔ ɖe sia ɖe natsɔ eya ŋutɔ ƒe vodadawo kple eya\nŋutɔ ƒe agbawo elabena mía dometɔ aɖeke mede blibo o!\n6 Ame siwo wofia Mawu ƒe nyae la na ma woƒe nu nyuiwo kple woƒe\nnufialawo. 7 Migable mia ɖokuiwo o. Miɖo ŋku edzi be ame aɖeke mate ŋu aflu\nMawu o. Nu si ame ƒãna la eya kee wòŋene ɣesiaɣi. 8 Ne eƒã eya ŋutɔ ƒe dzodzro\nvɔ̃wo ƒe ku la, ekema ele nu vɔ̃wo ƒe ku ƒãm eye le nyateƒe me la, aŋe gbegblẽ ƒe ku.\nKe ne eƒã gbɔgbɔmekuwo la, aŋe agbe mavɔ si Gbɔgbɔ Kɔkɔe la anɛ. 9 Migana\nmíagbɔdzɔ le nu nyui wɔwɔ me o, elabena ne míegbɔdzɔ o la, míaŋe nu le ɣeyiɣi\nnyuitɔ dzi. 10 Eya ŋuti esi asinukpɔkpɔ le míasi la, mina míawɔ nyui na amewo katã,\nvevietɔ na nɔvi dzixɔsetɔwo.\nMenye aʋatsotso o, ke boŋ nuwɔwɔ yeye yae\n11 Matsɔ nye ŋutɔ nye asi aŋlɔ nuwunya mamlɛ siawo na mi. Mikpɔ ale si wòle be\nmana nye ŋɔŋlɔdzesiwo naloloe ɖa! 12 Miaƒe nufiala siwo le agbagba dzem be\nyewoana miatso aʋa la, le agbagba dzem le nu ɖeka ko ta: eyae nye be yewoadze\namewo ŋu eye womagati yewo yome, abe ale si wòanɔ ne woaʋu eme be Kristo ƒe\natitsoga koe ate ŋu aɖe mí ene o. 13 Menye ame siwo wotso aʋa na gɔ̃ hãe wɔa sea\ndzi o, ke wodi be woatso aʋa na mi ale be woaƒo adegbe le miaƒe ŋutilã ŋu.\n14 Mawu neɖi be nyemaƒo adegbe le naneke ŋu o, negbe le míaƒe Aƒetɔ Yesu\nKristo ƒe atitsoga la ŋu ko, nu si me woto klã xexeame ɖe ati ŋuti nam eye woklã\nnye hã ɖe ati ŋuti na xexeame. 15 Gɔmesese aɖeke megale aʋatsotso kple\naʋamatsɔmatso ŋu o: nu si le vevie lae nye nuwɔwɔ yeye zuzu.\n16 Mawu ƒe ŋutifafa kple nublanuikpɔkpɔ nanɔ anyi kple ame siwo katã wɔa\nse sia dzi, eye woanɔ anyi kple Mawu ƒe Israel hã.\n17 Mlɔeba la migana ame aɖeke naɖe fu nam le nu siawo ŋuti o elabena\nYesu ƒe dzesiwo le nye ŋutilã ŋu.\n18 Nɔvi lɔlɔ̃awo, míaƒe Aƒetɔ Yesu Kristo ƒe amenuveve nanɔ anyi kple miaƒe


Nya Siwo Tua Ame Ðo (Ephesians 4:29) | Mawu Ƒe Lɔlɔ̃\nGBE BUBU Acholi Afrikaans Albanian Altai Amerika Tokunɔgbe Amharic Arabic Argentina Tokunɔgbe Armenian Armenian (West) Assamese Australia Tokunɔgbe Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazil Tokunɔgbe Britain Tokunɔgbe Bulgarian Cakchiquel (Central) Cambodian Catalan Cebuano Chavacano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombia Tokunɔgbe Croatian Czech Dangme Danish Douala Drehu Dutch Ecuador Tokunɔgbe Efik Estonian Eŋlisi Eʋegbe Faroese Fijian Finland Tokunɔgbe Finnish Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (Ɣi) Hungarian Iban Ibanag Icelandic Igbo Iloko Indonesian Japan Tokunɔgbe Japanese Jula Kabiye Kachin Kannada Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korea Tokunɔgbe Korean Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Laotian Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexico Tokunɔgbe Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peru Tokunɔgbe Poland Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russia Tokunɔgbe Russian Rutoro Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swati Swedish Tahitian Tajiki Tamil Tankarana Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuela Tokunɔgbe Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nGblɔ Nya Siwo “Nyo Hena Tutuɖo”\n“Migana nya ƒaƒã aɖeke nado go tso miaƒe nu me o, ke boŋ nya siwo nyo hena tutuɖo.”—EFESOTƆWO 4:29.\n1-3. (a) Nu nyui siwo Yehowa na mí la dometɔ ɖeka ɖe, eye aleke wòate ŋu adzɔ be míazãe le mɔ gbegblẽ nu? (b) Be míayi edzi anɔ Mawu ƒe lɔlɔ̃ la me la, aleke wòle be míazã nuƒoƒo ƒe nunana lae?\nALEKE nàse le ɖokuiwò me ne èna nu wò ame vevi aɖe, eye kaka nàkpɔ la, amea ɖoe koŋ le nua zãm yakayaka? Tsɔe be gasɔe nèƒle nɛ, eye emegbe nèkpɔe be ele edom nyamanyama hetsɔe le nuvevi wɔm amewo. Ðe esia mate ɖe dziwò ŋutɔ oa?\n2 Nunanae nuƒoƒo nye tso Yehowa, ame si nye “nunana nyuiwo katã kple nunana blibowo katã” Nala la gbɔ. (Yakobo 1:17) Nunana sia si na amegbetɔwo to vovo tso lãwo gbɔ lae wɔnɛ be míete ŋu ɖea míaƒe susuwo kple seselelãmewo gblɔna. Gake woate ŋu azã nuƒoƒo ƒe nunana la le mɔ gbegblẽ nu abe ale si ko wòate ŋu adzɔ be woazã gasɔ yakayaka ene. Aleke gbegbe wòate ɖe Yehowa dzii enye esi ne míezã nuƒoƒo le mɔ madzemadze nu tsɔ do nuxaxa kple vevesese na amewo!\n3 Be míayi edzi anɔ Mawu ƒe lɔlɔ̃ la me la, ele be míazã nuƒoƒo ƒe nunanaa le mɔ si Enala la dii nu. Yehowa na míenya nuƒoƒo siwo medzea eŋu o la kɔtɛ. Eƒe Nya la gblɔ be: “Migana nya ƒaƒã aɖeke nado go tso miaƒe nu me o, ke boŋ nya siwo nyo hena tutuɖo le ale si nɔnɔmea le nu, ale be wòaɖe vi na ame siwo asee.” (Efesotɔwo 4:29) Mina míadzro nu si ta wòle be míakpɔ míaƒe aɖe dzi nyuie, nyagbɔgblɔ siwo wòle be míatsri, kple ale si míawɔ agblɔ nya siwo “nyo hena tutuɖo” la me.\nNU SI TA WÒLE BE MÍAKPƆ MÍAƑE AÐE DZI NYUIE\n4, 5. Aleke Biblia me lododo aɖewo ɖɔ ŋusẽ si le nya siwo dona le mía nu ŋui?\n4 Susu vevi siwo ta wòle be míakpɔ míaƒe aɖe dzi ɖo la dometɔ ɖekae nye be ŋusẽ le nya siwo dona le mía nu ŋu. Lododowo 15:4 gblɔ be: “Aɖe fafɛ la, agbeti wònye, ke nya totro nana mɔkpɔkpɔ buna ɖe ame.” * Abe ale si ko tsidzadza dea agbe ati siwo hiã tsi vevie mee ene la, nenemae aɖe fafɛ dzi nya tuameɖowo dea agbe yeye eselawo mee. Gake alakpaɖe dzi nya totrowo ya gbãa dzi na ame. Nyateƒee, ŋusẽ le nya siwo dona le mía nu ŋu—woate ŋu agblẽ nu le ame ŋu loo alo ada gbe le ame ŋu.—Lododowo 18:21.\n5 Lododo bubu hã ɖɔ ŋusẽ si le aɖe ŋu la eme kɔ nyuie be: “Nuƒoƒo eŋumabumabui le abe yitɔame ene.” (Lododowo 12:18) Ne ame aɖe tsɔa dzitsitsi ƒoa nu eŋumabumabui la, ate ŋu ade abi ame bubuwo ƒe seselelãme ŋu, eye wòagblẽ woa kpli wo dome ƒomedodoa me. Ðe ame aɖe ƒe numenya tɔ dzi na wò abe yi ye wotsɔ tɔ wò ene kpɔa? Lododo ma ke gblɔ mɔ nyuitɔ si nu woazã aɖe la le, be: “Nunyalawo ƒe aɖe daa gbe le ame ŋu.” Ame si si nunya vavãtɔ su la ƒe nya siwo ŋu wòbu nyuie hafi gblɔ la ate ŋu ada gbe le ame si ƒe dzi gbã ŋu, eye wòadzra woa kple amewo dome ɖo. Èɖo ŋkui be ame aɖe ƒo nu na wò ameŋububutɔe si na wò dzi dze eme kpɔa? (Xlẽ Lododowo 16:24.) Enyanya be ŋusẽ le nya siwo dona le mía nu ŋu aʋã mí be míadze agbagba agblɔ nya siwo ana amewo ƒe dzi nadze eme, ke menye esiwo agbã dzi na wo o.\nAɖe fafɛ nana amewo ƒe dzi dzea eme\n6. Nu ka tae wòbia kutrikuku geɖe hafi míate ŋu akpɔ míaƒe aɖe dzi?\n6 Agbagba ka kee míeɖadze o, míate ŋu azã aɖe la le mɔ deblibo nu o. Eya ta susu evelia si ta wòle be míakpɔ míaƒe aɖe dzi nyuie ye nye be nu vɔ̃ kple blibomademade kpɔa ŋusẽ ɖe mía dzi be míazã aɖe la le mɔ gbegblẽ nu. Nu siwo le míaƒe dzi mee míeɖena gblɔna, evɔ “amegbetɔ ƒe dzimesusu nye vɔ̃.” (1 Mose 8:21; Luka 6:45) Eya ta ebia kutrikuku blibo hafi míate ŋu ade ga míaƒe aɖe. (Xlẽ Yakobo 3:2-4.) Togbɔ be míate ŋu akpɔ ŋusẽ ɖe aɖe la dzi bliboe o hã la, míate ŋu ayi edzi anɔ asi trɔm le ale si míezãnɛ ŋu be wòanyo ɖe edzi. Abe ale si ko wòhiã kutrikuku hafi tsiƒula nate ŋu aƒu tsi akpe ƒutsotsoewo ene la, nenema kee wòhiã be mí nuvɔ̃mewo míayi edzi aku kutri vevie hafi ate ŋu aɖu didi be míazã aɖe la le mɔ gbegblẽ nu dzi.\n7, 8. Aleke Yehowa abia akɔnta mí le nya siwo dona le mía nu ŋuti?\n7 Susu etɔ̃lia si ta wòle be míakpɔ míaƒe aɖe dzi ɖoe nye be Yehowa abia nya siwo dona le mía nu la ŋuti kɔnta mí. Menye ƒomedodo si le mía kple amewo dome dzi koe míaƒe nuƒoƒo kpɔa ŋusẽ ɖo o, ke boŋ mía kple Yehowa dome ƒomedodo hãe. Yakobo 1:26 gblɔ be: “Ne ame aɖe bua eɖokui mawusubɔlae, evɔ meléa eƒe aɖe o la, eya ŋutɔ ƒe dzi blem wòle, eye eƒe subɔsubɔ nye dzodzro.” * Abe ale si míekpɔe le ta si do ŋgɔ me ene la, kadodo aɖe le míaƒe subɔsubɔ kple nya siwo dona le mía nu dome. Ne míede ga míaƒe aɖe o, eye nya siwo gblẽa nu le ame ŋu dona le mía nu la, ekema agbagba siwo katã míedzena le mawusubɔsubɔ me la ate ŋu azu dzodzro le Mawu ŋkume. Mèkpɔe be ŋkubiãnyae nya sia nye oa?—Yakobo 3:8-10.\n8 Eme kɔ ƒãa be ele vevie be míakpɔ nyuie be míagazã nuƒoƒo ƒe nunana la le mɔ gbegblẽ nu o. Hafi míaƒo nu tso nya nyui siwo tua ame ɖo ŋu la, mina míadzro nyagbɔgblɔ siwo wòle be Kristotɔ natsri kura la me gbã.\nNYA SIWO GBLẼA NU LE AME ŊU\n9, 10. (a) Nya kawo gbɔgblɔe va bɔ le egbexexea me? (b) Nu ka tae wòle be míatsri nya madzetowo gbɔgblɔ? (Kpɔ etenuŋɔŋlɔa hã.)\n9 Nya madzetowo. Le egbexexea me la, ɖiŋudodowo, yakanyawo, kple nya madzeto bubuwo dona le amewo nu gbe sia gbe. Ame geɖe gblɔa nya ƒaƒãwo ne wodo dziku. Zi geɖe la, fefewɔlawo zãa gbegblẽnyawo be yewoatsɔ ado nukokoe na amewo. Gake menye fefenyae nya madzetowo gbɔgblɔ nye kura o. Ƒe 2,000 aɖewoe nye esia la, gbɔgbɔ ʋã apostolo Paulo wòxlɔ̃ nu Kolose hamea me tɔwo be woagana “yakanya” aɖeke nado le wo nu o. (Kolosetɔwo 3:8) ‘Fefenya madzetowo’ hã le nu siwo Paulo gblɔ na Efeso hamea be ‘mele be woase wo ŋkɔ’ le Kristotɔ vavãwo dome o la me.—Efesotɔwo 5:3, 4.\n10 Yehowa nyɔa ŋu nya madzetowo. Ele be ame siwo lɔ̃a Yehowa hã nanyɔ ŋui. Ɛ̃, míaƒe lɔlɔ̃ na Yehowa ʋãa mí míeƒoa asa na nya madzetowo gbɔgblɔ. Paulo yɔ “makɔmakɔnyenye,” si me nya ƒaƒãwo gbɔgblɔ hã le, kpe ɖe “ŋutilã la ƒe dɔwɔwɔwo” ŋu. (Galatiatɔwo 5:19-21) Esia fia be ŋkubiãnyae wònye. Ne Kristotɔ aɖe tsɔ gbegblẽnyawo gbɔgblɔ ɖo dɔe, eye woxlɔ̃ nui zi geɖe gake wògbe dzimetɔtrɔ la, woate ŋu aɖee le Kristo hamea me. *\n11, 12. (a) Nu kae nye amenyagbɔgblɔ, eye aleke wòate ŋu ava zu nu si agblẽ nu? (b) Nu ka tae wòle be Yehowa subɔlawo naƒo asa na ameŋugbegblẽ?\n11 Amenyagbɔgblɔ vɔ̃ɖi, ameŋugbegblẽ. Amenyagbɔgblɔ nye dzeɖoɖo tso amewo kple woƒe nuwɔnawo ŋu. Amenyagbɔgblɔ ɖe sia ɖee gblẽa? Menye nu gbegblẽe wònye be woagblɔ nya nyuiwo, alo nya siwo aɖe vi, tso amewo ŋu o; abe gbɔgblɔ be ame aɖe xɔ nyɔnyrɔ, alo be woade dzi ƒo na ame aɖe ene. Ƒe alafa gbãtɔ me Kristotɔwo tsɔ ɖe le eme na wo nɔewo vevie, eye wogblɔa nya siwo sɔ tso wo nɔewo ŋu. (Efesotɔwo 6:21, 22; Kolosetɔwo 4:8, 9) Gake ne míekpɔ nyuie o la, nuƒoƒo tso amewo ŋu ate ŋu ava zu amenyagbɔgblɔ vɔ̃ɖi, nenye be míetrɔ gbo amewo ŋu nyateƒenya aɖewo alo ʋu go wo ŋu nya siwo mele be ame bubuwo nase hafi o. Vɔ̃ɖitɔe wu la, esia ate ŋu ava zu ameŋugbegblẽ, si meɖea vi aɖeke ɣeaɖekeɣi o. Ameŋugbegblẽ nye “alakpanutsotso si kloa bubu le ame ŋu hegblẽa ame ƒe ŋkɔ.” Le kpɔɖeŋu me, Farisitɔwo zã ameŋugblẽnya vɔ̃ɖiwo be yewoatsɔ ada Yesu ɖe anyi. (Mateo 9:32-34; 12:22-24) Zi geɖe la, ameŋugbegblẽ dea dzre amewo dome.—Lododowo 26:20.\n12 Nuƒoƒo ƒe nunanaa zazã atsɔ ada ame bubuwo ɖe anyi alo atsɔ ade mama amewo dome nye ŋkubiãnya le Yehowa ŋkume. Elé fu ame siwo “dea dzre nɔviwo dome.” (Lododowo 6:16-19) Helagbe me nya si gɔme woɖena be “ameŋugblẽla” ye nye di·aʹbo·los, si nye ŋkɔ “Abosam” si wogayɔna na Satana. Abosam gblẽa Mawu ŋu vɔ̃ɖitɔe. (Nyaɖeɖefia 12:9, 10) Eya ta míadi godoo be míaƒo asa na nyagbɔgblɔ siwo ana míanɔ abe Abosam ene. Mele be ame aɖeke nanye ameŋugblẽla le hamea me o, le esi esia nana ŋutilã ƒe dɔwɔwɔwo, abe “nyahehewo” kple “mamawo” ene, ɖoa nɔviwo dome ta. (Galatiatɔwo 5:19-21) Eya ta hafi nàgblɔ ame aɖe ŋu nya la, bia ɖokuiwò be: ‘Meka ɖe edzi be nyateƒee nya sia nyea? Ðe wòanye dɔmenyonyo be magblɔ nya sia na ame bubuwoa? Ðe wòhiã, alo ɖe wòsɔ, be ame bubuwo nase nya sia?’—Xlẽ 1 Tesalonikatɔwo 4:11.\n13, 14. (a) Nu kae nya veamewo gbɔgblɔ ate ŋu agblẽ le amewo ŋu? (b) Nu kawo hãe amedzudzu fia, eye nu ka tae ame si dzua ame la le eɖokui dem afɔku me?\n13 Dzugbewo. Abe ale si míegblɔe va yi ene la, ŋusẽ le nya siwo dona le mía nu ŋu be wòagblẽ nu le ame ŋu. Enye nyateƒe be le míaƒe blibomademade ta la, mí katã míegblɔa nya aɖewo ɣeaɖewoɣi, emegbe wòvea mí be míegblɔ wo. Gake Biblia xlɔ̃ nu mí tso nya aɖewo siwo mele be wòanɔ dodom le mí Kristotɔwo nu kura o ŋu, eɖanye le aƒe me loo alo le hamea me o. Paulo xlɔ̃ nu Kristotɔwo be: “Miɖe ameléleɖedɔme kaɖikaɖi, dɔmedzoe, dziku, ɣlidodo, kple nya veame ɖe sia ɖe ƒomevi ɖa le mia dome.” (Efesotɔwo 4:31) Nya siwo wozã ɖe “nya veame” teƒe le Biblia aɖewo me ye nye “dzugbewo” alo “nya vlowo gbɔgblɔ.” Nya veamewo—si ƒe ɖewoe nye megbeŋkɔ siwo daa ame ɖe anyi kple nyahehe ɖe ame ŋu atraɖii—ate ŋu aklo bubu le amewo ŋu ahana woase le wo ɖokui me be yewomele ɖeke me o. Esi wònye ɖeviwo kana ɖe ame dzi eye nu wɔa dɔ ɖe wo dzi bɔbɔe ta la, nya veamewo gblẽa nu le wo ŋu vevie.—Kolosetɔwo 3:21.\n14 Biblia tsi tre ɖe amedzudzu alo gbɔɖiamenyawo kple nya veamewo tsɔtsɔ do ŋukpe amee ŋu vevie. Ame si gblɔa nya siawo tɔgbi la le eɖokui dem afɔku me, elabena woate ŋu aɖe amedzula le hamea me nenye be woxlɔ̃ nui zi geɖe gake wògbe dzimetɔtrɔ. Ne meɖe asi le nɔnɔme sia ŋu o la, Fiaɖuƒea ƒe yayrawo ato eŋu. (1 Korintotɔwo 5:11-13; 6:9, 10) Eya ta eme kɔ ƒãa be hafi míate ŋu anɔ Mawu ƒe lɔlɔ̃ la me ɖaa la, ele be míatsri nya vlowo, nya siwo mesɔ o, kple alakpanyawo gbɔgblɔ. Nya mawo gblẽa nu le ame ŋu.\nNYA SIWO “NYO HENA TUTUÐO”\n15. Nya kawo tɔgbi ye “nyo hena tutuɖo”?\n15 Aleke míawɔ azã nuƒoƒo ƒe nunana la abe ale si Enala la dii ene? Ðo ŋkui be Mawu ƒe Nya la xlɔ̃ nu mí be míagblɔ “nya siwo nyo hena tutuɖo” la ko. (Efesotɔwo 4:29) Edzea Yehowa ŋu ŋutɔ ne míegblɔa nya siwo tua ame ɖo, dea dzi ƒo hedoa ŋusẽ ame. Nya siawo tɔgbi gbɔgblɔ bia nuŋububu nyuie. Biblia mede se gbogbo aɖewo alo gblɔ nya siwo tututu wòle be míazã bene míaƒe “nuƒoƒo nanyo” o. (Tito 2:8) Be míagblɔ nya siwo “nyo hena tutuɖo” la, ele be nu vevi etɔ̃ siwo gbɔna nanɔ susu me na mí: ele be míaƒe nuƒoƒo nanɔ dzadzɛ, wòanye nyateƒe, eye wòaɖe ameŋububu afia. Esi nu vevi siawo le susu me na mí la, mina míadzro nya siwo tua ame ɖo ƒe kpɔɖeŋu ʋɛ aɖewo me kpɔ.—Kpɔ aɖaka si nye “ Ðe Nye Nuƒoƒo Tua Ame Ðoa?”\nÐE NYE NUƑOƑO TUA AME ÐOA?\nGɔmeɖose: “Mina miaƒe nya nadze to ɣesiaɣi.”—Kolosetɔwo 4:6.\nƔekaɣie nye zi mamlɛtɔ si mekafu ame aɖe ɖe nu nyui aɖe si wòwɔ ta?—1 Korintotɔwo 11:2; Nyaɖeɖefia 2:1-3.\nNe mele nu ƒom na amewo la, ɖe megblɔa nyawo abe “meɖe kuku” alo “akpe” ene tsɔ dea bubu wo ŋua?—1 Mose 13:14; Yohanes 11:41.\nNe mele dze ɖom kple amewo la, ɖokuinye ŋu koe meƒoa nu tsoe loo alo metsɔa ɖe le ame bubuwo ƒe susuwo kple seselelãmewo hã mea?—Filipitɔwo 2:3, 4; Yakobo 1:19.\nÐe mezãa nu si menya tso amewo ŋu tsɔ tua wo ɖo loo alo tsɔnɛ gblẽa nu le wo ŋua?—Lododowo 15:1, 2.\nAleke mesena le ɖokuinye me le yakanyawo gbɔgblɔ ŋu, eye nu kae nye nukpɔsusu le nya sia ŋu ɖe fia tso nye dzi ƒe nɔnɔme ŋu?—Luka 6:45; Yakobo 3:10, 11.\n16, 17. (a) Nu ka tae wòle be míanɔ amewo kafum? (b) Mɔnukpɔkpɔ kawoe ʋuna ɖi be míakafu amewo le hamea me; le ƒomea me?\n16 Amewo kafukafu tso dzi me. Yehowa kple Yesu siaa ɖee fia be kafukafu kple ŋudzedzekpɔkpɔ ɖe ame ŋu nyawo gbɔgblɔ le vevie. (Mateo 3:17; 25:19-23; Yohanes 1:47) Abe Kristotɔwo ene la, ele vevie be míawo hã míakafu amewo faa tso dzi me. Nu ka tae? Lododowo 15:23 gblɔ be: “Nya si wogblɔ ɖe egblɔɣi la vivina loo!” Bia ɖokuiwò be: ‘Aleke mesena le ɖokuinye me ne ame aɖe kafum vividoɖeameŋutɔe? Ðe esia medea dzi ƒo nam henana nye dzi dzea eme oa?’ Nyateƒee, ne wokafu wò tso dzi me la, ana nàkpɔe be amewo tsɔ ɖe le eme na wò eye wodea dzesi wò agbagbadzedzewo. Kakaɖedzinya mawo doa ŋusẽ wò heʋãa wò be nàgadze agbagba geɖe wu. Esi wòdzɔa dzi na wò ne amewo kafu wò ta la, ɖe manyo be wò hã nànɔ amewo kafum oa?—Xlẽ Mateo 7:12.\n17 Mlã ɖokuiwò be nàlé ŋku ɖe amewo ƒe nyuiƒewo ŋu eye nàkafu wo ɖe eta. Ðewohĩ nɔvi aɖe ƒo nuƒo nyui aɖe le hamea me, alo sɔhɛ aɖe le gbɔgbɔmetaɖodzinuwo minyam, alo nɔvi tsitsi aɖe dzea agbagba dea kpekpeawo edziedzi togbɔ be tsitsimekuxiwo ɖea fu nɛ hã. Ne èkafu ame siawo tso dzi me la, ana woƒe dzi nadze eme eye wòado ŋusẽ wo woayi edzi nenema. Le ƒomea me la, ele vevie ŋutɔ be srɔ̃ŋutsu kple srɔ̃nyɔnu nanɔ wo nɔewo kafum ŋudzedzekpɔkpɔtɔe. (Lododowo 31:10, 28) Evivia ɖeviwo nu ŋutɔ ne wokafu wo hekpɔ ŋudzedze ɖe wo ŋu. Ðeviwo hiã kafukafu kple ŋudzedzekpɔkpɔ ɖe ame ŋu vevie abe ale si ko nu miemiewo hiã kekeli kple tsidzadza ene. Eya ta dzilawo, minɔ ŋudzɔ be miakafu mia viwo ɖe woƒe agbagbadzedzewo kple nɔnɔme nyui siwo woɖena fiana ta. Kafukafunyawo ate ŋu ana dzi naɖo mia viwo ƒo eye wòaʋã wo be woaku kutri geɖe wu awɔ nu si sɔ.\n18, 19. Nu ka tae wòle be míadze agbagba ade dzi ƒona haxɔsetɔwo, eye aleke míawɔ esiae?\n18 Dzidede ƒo na amewo kple akɔfafa na wo. Yehowa tsɔa ɖe le eme na ‘ame siwo wobɔbɔ ɖe anyi’ kple “ame siwo wogbã gudugudu” la vevie ŋutɔ. (Yesaya 57:15) Eƒe Nya la xlɔ̃ nu mí be ‘míanɔ dzi dem ƒo na mía nɔewo,’ eye ‘míafa akɔ na ame siwo lé blanui.’ (1 Tesalonikatɔwo 5:11, 14) Kakaɖedzi nenɔ asiwò be Yehowa kpɔa ŋudzedze ɖe agbagba siwo nèdzena be yeade dzi ƒo na haxɔsetɔ siwo dzi nu te ɖo la ŋu.\nEdzea Yehowa ŋu ne míegblɔa nya siwo tua ame ɖo\n19 Ke nya kae nàte ŋu agblɔ atsɔ ado ŋusẽ nɔvi Kristotɔ siwo ƒo dzi ɖe le alo lé blanui? Mègasusui be ele be yeakpɔ kuxi si le fu ɖem na wo la gbɔ kokoko o. Le go geɖe me la, nya sue aɖe ko nàgblɔ, evɔ wòado ŋusẽ wo. Na ame si dzi nu te ɖo la nase le eɖokui me be nètsɔ ɖe le eme na ye. Doe ɖe egbɔ be yeado gbe ɖa kplii; àte ŋu aƒo koko na Yehowa be wòakpe ɖe eŋu wòakpɔe adze sii be amewo kple Mawu siaa lɔ̃ ye. (Yakobo 5:14, 15) Na wòaka ɖe edzi be asixɔxɔ le ye ŋu le hamea me eye be yele akpa vevi aɖe wɔm. (1 Korintotɔwo 12:12-26) Xlẽ mawunyakpukpui dedziƒoname aɖe nɛ, si ana wòakpɔe be Yehowa tsɔ ɖe le eme na ye vavã. (Psalmo 34:18; Mateo 10:29-31) Ne ètsɔ dzigbɔɖi gblɔ “nya nyui” aɖe na ame si ƒo dzi ɖe le tso dzi me faa la, ana wòase le eɖokui me be nèlɔ̃ ye hekpɔa ŋudzedze ɖe ye ŋu vavã.—Xlẽ Lododowo 12:25.\n20, 21. Nu kawoe nana aɖaŋuɖoɖo wɔa dɔ?\n20 Aɖaŋuɖoɖo siwo wɔa dɔ. Esi mía dometɔ aɖeke mede blibo o ta la, eva hiãna ɣeaɖewoɣi be woaɖo aɖaŋu na mí. Biblia de dzi ƒo na mí be: “Se aɖaŋuɖoɖo, eye nàxɔ amehehe, ne nàdze nunya le etsɔ si gbɔna me.” (Lododowo 19:20) Menye hamemetsitsiwo koe ɖoa aɖaŋu na ame o. Dzilawo ɖoa aɖaŋu na wo viwo. (Efesotɔwo 6:4) Nɔvinyɔnu tsitsiwo hã te ŋu ɖoa aɖaŋu na ɖetugbuiwo. (Tito 2:3-5) Esi míelɔ̃ amewo ta la, míadi be míaɖo aɖaŋu na wo le mɔ si ana exɔxɔ nanɔ bɔbɔe eye mado nuxaxa na wo o nu. Nu kae akpe ɖe mía ŋu míaɖo aɖaŋu siawo tɔgbi? De dzesi nu etɔ̃ siwo gbɔna, siwo nana aɖaŋuɖoɖo wɔa dɔ: aɖaŋuɖolaa ƒe nɔnɔme kple nu si ʋãe wòle aɖaŋua ɖom, nu si dzi wòtu eƒe aɖaŋuɖoɖoa ɖo, kple ale si wòle aɖaŋua ɖomee.\n21 Gbã la, ame si le aɖaŋua ɖom ƒe nɔnɔme kple nu si ʋãe gbɔe wòatso be aɖaŋuɖoɖoa nawɔ dɔ. Bia ɖokuiwò be, ‘Ɣekaɣie aɖaŋuɖoɖo nya xɔna nam bɔbɔe?’ Ne ènya be ame si le aɖaŋua ɖom na wò tsɔ ɖe le eme na wò eye menye esi wò nu ti kɔ nɛ alo wòle susu vɔ̃ bum ɖe ŋuwò tae o la, anɔ bɔbɔe na wò be nàxɔ eƒe aɖaŋuɖoɖoa. Eya ta ɖe mele be wòanɔ nenema le wò hã gowòme ne èle aɖaŋu ɖom na amewo oa? Be aɖaŋuɖoɖo nawɔ dɔ la, ehiã hã be woatui ɖe Mawu ƒe Nya la dzi. (2 Timoteo 3:16) Ne míeyɔ nyawo tso Biblia me tẽe o hã la, ele kokoko be aɖaŋu si míaɖo la nawɔ ɖeka kple Ŋɔŋlɔawo. Eya ta hamemetsitsiwo kpɔa egbɔ be yewomazi yewo ŋutɔwo ƒe nukpɔsusu ɖe nɔviawo dzi loo alo ato mɔ aɖe dzi ana wòadze abe ɖe nya si gblɔm wole la wɔ ɖeka kple Ŋɔŋlɔawo ene evɔ mele nenema hafi o. Mlɔeba la, be aɖaŋuɖoɖo nawɔ dɔ la, ele be woaɖoe le mɔ nyuitɔ nu. Aɖaŋuɖoɖo xɔxɔ nɔa bɔbɔe ne edze to, ameŋububu dze le eme, eye ame si woɖoe na la kpɔe be womeklo bubu le ye ŋu o.—Kolosetɔwo 4:6.\n22. Aleke nèɖoe be yeazã nuƒoƒo ƒe nunana lae tso fifia dzi heyi?\n22 Ðikeke mele eme o be nunana xɔasie nuƒoƒo nye tso Mawu gbɔ. Ele be lɔlɔ̃ na Yehowa naʋã mí míaƒo asa na nunana sia zazã yakayaka. Nenɔ susu me na mí be ŋusẽ le nya siwo dona le mía nu ŋu—be woatu ame ɖo loo alo agblẽ nu le ame ŋu. Eya ta mina míadze agbagba vevie azã nunana sia le mɔ si dzea Enalaa ŋu la nu—si nye be míazãe “hena tutuɖo.” Esia awɔe be míaƒe nuƒoƒo nahe yayra vɛ na ame siwo dome míele, eye wòana míanɔ Mawu ƒe lɔlɔ̃ la me ɖaa.\n^ mm. 4 Hebrigbe me nya si gɔme woɖe be “nya totro” le Lododowo 15:4 la agate ŋu afia “nya si mesɔ o” alo “nya vɔ̃ɖi.”\n^ mm. 7 Wogate ŋu ɖea Helagbe me nya si gɔme woɖe be “dzodzro” la gɔme be nu si ŋu “viɖe aɖeke” mele o.—1 Korintotɔwo 15:17.\n^ mm. 10 “Makɔmakɔnyenye” si wozã le Biblia me la lɔ nu vɔ̃ gbogbo aɖewo ɖe eme. Togbɔ be menye makɔmakɔnyenyewo katã tae woaɖo ʋɔnudrɔ̃kɔmiti ɖo o hã la, woate ŋu aɖe ame le hamea me ne eƒo eɖokui ɖe makɔmakɔnyenye si gbɔ eme me hegbe dzimetɔtrɔ.—2 Korintotɔwo 12:21; Efesotɔwo 4:19; kpɔ “Nyabiabia Siwo Tso Exlẽlawo Gbɔ” si le July 15, 2006 ƒe Gbetakpɔxɔ me.\nWò Nyawo—‘Ðe Wonyea Ɛ̃, Ganyea Aoa’?\nEle be Kristotɔ vavãwo nawɔ ɖe woƒe ŋugbedodowo dzi ɣesiaɣi eye mele be woƒe nyawo ‘nanye ɛ̃ aganye ao’ gbeɖe o. Ke ne eva hiã be míagli ɖoɖo aɖe ya ɖe? Srɔ̃ nu tso apostolo Paulo ƒe kpɔɖeŋu me.\nAle Si Miaƒo Asa Na Nya Tɔamewo Gbɔgblɔ\nDzilawo, Ðeviwo—Miɖo Dze Le Lɔlɔ̃ Me


Nu Kae Biblia Gblɔ Tso Dziƒo Ŋu?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Pangasinan Polish Portuguese Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Zulu\nSusu vovovowoe le amewo si tso dziƒo ŋu, eye wohea nya tsoa teƒe si tɔgbi wònye ŋu. Ke hã, nu si Biblia fia tso dziƒo ŋu to vovo kura na nu siwo wofiana ame geɖewo tso eŋu.\nTeƒe kae dziƒo nye?\nDzixɔse vovovowoe le amewo si ku ɖe dziƒo ŋu eye taɖodzinu si le eŋu hã le vovovo. Le kpɔɖeŋu me:\nAme geɖe siwo gblɔna be Kristotɔwo yewonye la alɔ̃ ɖe nya siwo Katolikotɔwo ƒe numekugbalẽ aɖe gblɔ be, dziƒo nye “ame kɔkɔe siwo ku le Aƒetɔ la me la ƒe nɔƒe” la dzi.\nBentzion Kravitz si nye Yuda-subɔsubɔha ƒe Rabi gblɔ be Yuda-subɔsubɔha ƒoa nu tsoa agbe si wole fifia ŋu wu agbe si woava nɔ le dziƒo ŋu. Gake edo susu ɖa be, “luʋɔ la kpɔa dzidzɔ geɖe le dziƒo—enyea dzidzɔ manyagblɔ kple sese le ame ɖokui me be yete ɖe Mawu ŋu wu ale si wònɔ esime yenɔ anyigba dzi.” Gake Kravitz lɔ̃ ɖe edzi be “togbɔ be Yuda-subɔsubɔha me tɔwo xɔe se be dziƒo li hã la, Torah si nye woƒe agbalẽ la meƒo nu boo aɖeke tso eŋu o.”\nHindutɔwo kple Buddhatɔwo xɔe se be dziƒoyiyi li le go vovovowo me. Enye teƒe aɖe si ame va nɔna sẽ emegbe woagbugbɔ adzii ɖe anyigba dzi loo alo wòayi teƒe si woyɔna be Nirvana alo wòaɖo blibodede gbɔ le Buddha subɔsubɔha me—afi si gade ŋgɔ wu dziƒo.\nAme aɖewo mexɔ subɔsubɔhawo ƒe nufiafia siwo ku ɖe dziƒo ŋu dzi se o, eye wogblɔna be enye ɖevinya si me susu aɖeke mele o.\nSusu vovovowoe le amewo si tso dziƒo ŋu\nNU SI BIBLIA FIA\nGɔmesese vovovowoe le nya “dziƒo” ŋu le Biblia me. Le kpɔɖe- ŋu me:\nBiblia gblɔ le 1 Mose 1:20 be, “nuwɔwɔ siwo dzona la nedzo le yame [alo dziƒo] le dziŋgɔlia ŋkume.” Le afi sia la, “dziƒo” fia yamenuto si míekpɔna la.\nBiblia gblɔ le Yesaya 13:10 be “dziƒoɣletiviwo kple woƒe ɣletivihatsotsowo,” esia fia yamenuto gbahoo la.\nBiblia gblɔ tso Mawu ŋu be “nɔwòƒe le dziƒo,” eye wògaƒo nu tso “mawudɔla siwo le dziƒo” la ŋu. (1 Fiawo 8:30; Mateo 18:10) De dzesii be menye kpɔɖeŋunyagbɔgblɔe “dziƒo” si ŋu woƒo nu tsoe la nye o, ke enye nɔƒe ŋutɔŋutɔ si Mawu kple mawudɔlawo le. *\n“Do ŋku ɖa tso dziƒo ne nàkpɔ nu, tso wò bubuteƒe kɔkɔ si le kɔkɔe la.”—Yesaya 63:15.\nÐe ame nyuiwo katã yia dziƒo ne wokua?\nBiblia mefia nu be míenye amedzrowo le anyigba dzi hena ɣeyiɣi kpui aɖe, eye míayi dziƒo le míaƒe ku megbe o. Biblia na eme kɔ ƒãa be ku menɔ Mawu ƒe gɔmedzetameɖoɖo me na amegbetɔwo o. Bu nya siawo ŋu kpɔ:\nMawu gblɔ na atsu kple asi gbãtɔ be: “Midzi ne miasɔ gbɔ, miayɔ anyigba la dzi.” (1 Mose 1:28) Eya ta Mawu ƒe tameɖoɖoe nye be anyigba la nanye amegbetɔwo nɔƒe tegbee. Ne atsu kple asi gbãtɔ gbe toɖoɖo Mawu ko hafi woaku. Nublanuitɔe la, wotiae be yewoagbe toɖoɖo.—1 Mose 2:17; 3:6.\nAme gbãtɔ ƒe tomaɖomaɖoe he ku vɛ na eya ŋutɔ kple srɔ̃a kpakple woƒe dzidzimeviwo katã. (Romatɔwo 5:12) Ðe ema fia be mɔkpɔkpɔ aɖeke megali na amegbetɔwo oa?\nBiblia gblɔ be “míele dziƒo yeye kple anyigba yeye, siwo me dzɔdzɔenyenye anɔ la, lalam le eƒe ŋugbedodo la nu.” * (2 Petro 3:13) Mawu ato eƒe Fiaɖuƒea dzi ana anyigba nagatrɔ azu paradiso ake abe ale si wòɖoe le gɔmedzedzea me ene, “eye ku maganɔ anyi akpɔ o.” (Nyaɖeɖefia 21:3, 4) Dziƒoyiyi ƒe nya gblɔm wole le afi sia loo alo anyigbadzinɔnɔ ƒe nyae? Ne wogblɔ be nane maganɔ “anyi akpɔ o” la, efia be enɔ anyi va yi. Gake ku menɔ dziƒo kpɔ o. Eya ta susu le eme be mawunyakpukpui ma ku ɖe nu si adzɔ le anyigba dzi la ŋu, afi si Mawu ɖo be míawo kple míaƒe ame veviwo míanɔ. Biblia gblɔ hã be woafɔ ame kukuwo ɖe tsitre woagava wɔ ɖeka kple woƒe ame veviwo.—Yohanes 5:28, 29.\nAme geɖewo kpɔ dzidzɔ esi wosrɔ̃ nu si tututu Biblia fia ku ɖe dziƒo ŋu. Le kpɔɖeŋu me, George si nye Katolikotɔ tsã gblɔ be: “Nu si Biblia fia ku ɖe agbe tegbee nɔnɔ le anyigba dzi ŋu la fa akɔ nam. Susu le eme nam wu dziƒoyiyi.” *\n“Dziƒo nye Yehowa tɔ, Ke etsɔ anyigba na amegbetɔviwo.”—Psalmo 115:16.\n^ mm. 13 Le nyateƒe me la, menye amegbetɔe Mawu nye o ke boŋ gbɔgbɔe wònye. (Yohanes 4:24) Eya ta gbɔgbɔmexexe mee wòle ke menye afi si amegbetɔwo ƒe ŋkuwo ate ŋu akpɔ o.\n^ mm. 19 Nya “anyigba yeye” mefia ɣletinyigba yeye si woawɔ o, ke boŋ enye kpɔɖeŋunyagbɔgblɔ si le tsitre ɖi na ame siwo le anyigba dzi siwo ŋu Mawu kpɔ ŋudzedze ɖo.—Psalmo 66:4.\n^ mm. 20 Biblia fia nu be le Mawu Fiaɖuƒea me la, amegbetɔ ʋɛ aɖewo siwo ƒe xexlẽme nye 144,000 koe wotia be woaɖu fia kple Yesu le dziƒo.—1 Petro 1:3, 4; Nyaɖeɖefia 14:1.\nÐe Nɔƒe Aɖe Koŋ Le Mawu Sia?


Nyaɖeɖefia 2 | Biblia Le Internet Dzi | Xexe Yeye Gɔmeɖeɖe (1984)\n2 “Ŋlɔ ɖo ɖe hame si le Efeso la ƒe dɔla be: Nya siwo ame si lé ɣletivi adreawo ɖe eƒe nuɖusi, ame si zɔna le sikakaɖiti adreawo titina, gblɔ lae nye esi: 2 ‘Menya wò dɔwɔwɔwo kple wò agbagbadzedze kpakple wò dzidodo, eye be màte ŋu aɖe mɔ ɖe ame vɔ̃ɖiwo ŋu o, eye be èdo ame siwo gblɔna be apostolowo yewonye gake womenyee o la kpɔ, eye nèkpɔe be aʋatsokalawo wonye. 3 Èle dzi dom hã, eye ènɔ te ɖe nu geɖewo nu le nye ŋkɔ la ta, eye ɖeɖi mete ŋuwò o. 4 Ke hã, nya sia le asinye ɖe ŋuwò: be ègblẽ lɔlɔ̃ si nɔ asiwò gbã la ɖi. 5 “‘Eya ta ɖo ŋku afi si nège tso la dzi, eye nàtrɔ dzi me, eye nàwɔ dɔ siwo nèwɔna tsã la. Ne menye nenema o la, megbɔna gbɔwò, eye maɖe wò akaɖiti la ɖa le enɔƒe, negbe ɖe nètrɔ dzi me ko hafi. 6 Ke hã, nu sia le asiwò: be èlé fu Nikolai ƒe kɔmama la ƒe nuwɔnawo, siwo nye hã melé fui. 7 Ame si to li na la nese nya si gblɔm gbɔgbɔ la le na hameawo: Ame si ɖu dzi la, maɖe mɔ nɛ wòaɖu agbeti, si le Mawu ƒe paradisoa me la, ƒe ɖe.’ 8 “Eye ŋlɔ ɖo ɖe hame si le Smirna la ƒe dɔla be: Nya siwo ‘Gbãtɔ la kple Mlɔetɔ la,’ ame si ku, eye wògagbɔ agbe, gblɔ lae nye esi: 9 ‘Menya wò xaxa kple ahedada—gake kesinɔtɔ nènye—kple ame siwo gblɔna be Yudatɔwo yewonye, evɔ womenyee o, ke boŋ Satana ƒe ƒuƒoƒe wonye la, ƒe busunyagbɔgblɔ. 10 Mègavɔ̃ nu siwo ƒe fu nàva kpe kpuie la o. Kpɔ ɖa! Abosam ayi edzi anɔ mia dometɔ aɖewo dem gaxɔ me, bene woado mi kpɔ bliboe, eye bene miakpɔ xaxa ŋkeke ewo. Ðee fia be yenye nyateƒetɔ, va se ɖe keke ku me ke, eye mana agbefiakuku wò. 11 Ame si to li na la nese nya si gblɔm gbɔgbɔ la le na hameawo: Ame si ɖu dzi la, ku evelia mawɔ nuvevi aɖeke kura eyama o.’ 12 “Eye ŋlɔ ɖo ɖe hame si le Pergamo la ƒe dɔla be: Nya siwo ame si si yi ɖaɖɛ nueve legbe le, gblɔ lae nye esi: 13 ‘Menya afi si nèle, eyae nye afi si Satana ƒe fiazikpui le; ke hã, èyi edzi lé nye ŋkɔ me ɖe asi sesĩe, eye dzinye si nèxɔ se la, mègbe nu le egbɔ le nye ɖasefo Antipa ƒe ŋkekeawo kura gɔ̃ hã me o, eya si nye nyateƒetɔ la, ame si wowu le afi si miele, afi si Satana le. 14 “‘Ke hã, nya ʋɛ aɖewo le asinye ɖe ŋuwò: be ame siwo lé Bileam ƒe nufiafia me ɖe asi sesĩe la le gbɔwò le afi ma; ame sia nɔ Balak fiam be wòada nu ɖe Israel viwo ŋgɔ woakli, ne woaɖu nu siwo wotsɔ sa vɔ na trɔ̃wo, eye woanɔ agbe gbegblẽ. 15 Nenema kee ame siwo lé Nikolai ƒe nufiafia me ɖe asi sesĩe la hã le gbɔwò. 16 Eya ta trɔ dzi me. Ne menye nenema o la, megbɔna gbɔwò kaba, eye matsɔ nye numeyi legbe la awɔ aʋa kpli wo. 17 “‘Ame si to li na la nese nya si gblɔm gbɔgbɔ la le na hameawo: Ame si ɖu dzi la, matsɔ mana ɣaɣla la ƒe ɖe anae, eye mana kpe ɣi aɖee, eye le kpea dzi la, woŋlɔ ŋkɔ yeye aɖe, si ame aɖeke menya o, negbe ame si le exɔm la ko.’ 18 “Eye ŋlɔ ɖo ɖe hame si le Tiatira la ƒe dɔla be: Nya siwo Mawu ƒe Vi la, ame si ƒe ŋkuwo le abe dzo ƒe aɖe ene, eye eƒe afɔwo le abe gadzẽ nyui ene, gblɔ lae nye esi: 19 ‘Menya wò dɔwɔwɔwo kple wò lɔlɔ̃ kple wò xɔse kple wò subɔsubɔdɔ kpakple wò dzidodo, eye be wò dɔwɔwɔ fifitɔwo sɔ gbɔ wu tsãtɔwo. 20 “‘Ke hã, nya sia le asinye ɖe ŋuwò: be nèɖe mɔ na nyɔnu Izebel ma, si yɔa eɖokui be nyagblɔɖila, eye wòfiaa nu nye kluviwo hekplɔa wo tranae be woanɔ agbe gbegblẽ, eye woaɖu nu siwo wotsɔ sa vɔ na trɔ̃wo la. 21 Eye mena ɣeyiɣii be wòatrɔ dzi me, gake mele lɔlɔ̃m be yeatrɔ dzi me tso eƒe agbe gbegblẽ nɔnɔ me o. 22 Kpɔ ɖa! Matsɔe aƒu dɔba dzi kpuie, eye made ame siwo le ahasi wɔm kplii la xaxa gã aɖe me, negbe ɖe wotrɔ dzi me tso eƒe dɔwɔwɔwo me ko hafi. 23 Eye matsɔ dɔvɔ̃ wuame awu viawo, ale be hameawo katã nanyae be, nyee nye ame si dzroa ayikuwo kple dziwo me kpɔ, eye maɖo eteƒe na mia dometɔ ɖe sia ɖe ɖe eƒe dɔwɔwɔwo nu. 24 “‘Ke hã, mele egblɔm na mi ame mamlɛ siwo le Tiatira, ame siwo katã si nufiafia sia mele o, ame siwo mesrɔ̃ “Satana ƒe nu gogloawo,” abe ale si woyɔa wo ene o la be: Nyemele agba bubu aɖeke dam ɖe mia dzi o. 25 Eya koe nye be, milé nu si le mia si la me ɖe asi goŋgoŋ va se ɖe esime mava. 26 Eye ame si ɖu dzi, eye wòlé nye dɔwɔwɔwo me ɖe asi va se ɖe nuwuwu la, mana ŋusẽe ɖe dukɔwo dzi, 27 eye wòatsɔ gatikplɔ akplɔ ameawo, bene woagbã wo gudugudu abe anyinuwo ene, abe ale si mexɔ tso Fofonye gbɔ ene, 28 eye mana ŋdiɣletivi lae. 29 Ame si to li na la nese nya si gblɔm gbɔgbɔ la le na hameawo.’


Nya Kae Biblia Gblɔ Tso Ŋutsu Kple Ŋutsu Alo Nyɔnu Kple Nyɔnu Ƒe Srɔ̃ɖeɖe Ŋu?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu\nWOKPƆTƆ le nya hem tso ŋutsu kple ŋutsu alo nyɔnu kple nyɔnu ƒe srɔ̃ɖeɖe ŋu le dukɔ geɖe me. Ke hã, le ƒe 2015 me la, Amerika ƒe Ʋɔnudrɔ̃ƒe Kɔkɔtɔ tso nya me be ŋutsu kple ŋutsu alo nyɔnu kple nyɔnu ate ŋu aɖe wo nɔewo le se nu azɔ le dukɔa me godoo. Emegbe ame gbogbo aɖewo yi Internet dzi be yewoaku nu me tso nyaa ŋu. Nya si wo dometɔ akpa gãtɔ biae nye be, “Nya kae Biblia gblɔ tso ŋutsu kple ŋutsu alo nyɔnu kple nyɔnu ƒe srɔ̃ɖeɖe ŋu?”\nBiblia megblɔ tẽe be gome le ŋutsu kple ŋutsu alo nyɔnu kple nyɔnu si be woaɖe wo nɔewo le se nu o. Ke nya vevi si míate ŋu abiae nye be, Nya kae Biblia gblɔ tso ŋutsu kple ŋutsu alo nyɔnu kple nyɔnu ƒe dɔdɔ ŋu?\nAme geɖe siwo medzro Biblia me nyuie o gblɔna be yewonya ŋuɖoɖoa, gake woƒe ŋuɖoɖoa tsia tre ɖe wo nɔewo tɔ ŋu! Ame aɖewo gblɔna be Biblia tsi tre ɖe srɔ̃ɖeɖe ma ƒomevi ŋu vevie. Ame bubuwo hã be se si Biblia de be “lɔ̃ hawòvi” fia be Biblia da asi ɖe srɔ̃ɖeɖe ɖe sia ɖe ƒomevi dzi.—Romatɔwo 13:9.\nNya siawo dometɔ kae nàgblɔ be enye nyateƒe?\nBiblia tsi tre ɖe ŋutsu kple ŋutsu alo nyɔnu kple nyɔnu ƒe dɔdɔ ŋu.\nBiblia da asi ɖe edzi.\nBiblia de dzi ƒo be woalé fu ame siawo ƒomevi vevie.\nNYATEƑEE. Biblia gblɔ be: “Ŋutsu siwo dɔna kple ŋutsuwo . . . la womanyi Mawu Fiaɖuƒe la dome o.” (1 Korintotɔwo 6:9, 10) Nya sia ku ɖe nyɔnuwo hã ŋu.—Romatɔwo 1:26.\nAƲATSOE. Biblia fia nu be ŋutsu kple nyɔnu siwo ɖe wo nɔewo koe ate ŋu adɔ kple wo nɔewo.—1 Mose 1:27, 28; Lododowo 5:18, 19.\nAƲATSOE. Togbɔ be Biblia ƒo nu tsi tre ɖe ŋutsu kple ŋutsu alo nyɔnu kple nyɔnu ƒe dɔdɔ ŋu hã la, mede dzi ƒo be míabu nazã ɖe wo ŋu, alé fu wo, alo awɔ ŋlɔmi le wo ŋu o.—Romatɔwo 12:18. \nNu Kae Yehowa Ðasefowo Xɔ Se?\nYehowa Ðasefowo xɔe se be Biblia ƒe mɔfiame ku ɖe agbe nyui nɔnɔ ŋu ye nye nyuitɔ kekeake si nu woanɔ agbe ɖo, eye wotiae be yewoanɔ agbe ɖe enu. (Yesaya 48:17)  Esia fia be Yehowa Ðasefowo meda asi ɖe gbɔdɔnuwɔna manɔsenu, siwo dome ŋutsu kple ŋutsu alo nyɔnu kple nyɔnu ƒe dɔdɔ le dzi o. (1 Korintotɔwo 6:18)  Aleae Ðasefowo tiae be yewoanɔ agbee eye gome le wo si be woatiae nenema.\nYehowa Ðasefowo dzea agbagba be yewoawɔ ɖe se vevi sia dzi be míawɔ nu ɖe amewo ŋu abe ale si míawo hã míadi be woawɔ nu ɖe mía ŋui ene\nLe ɣeyiɣi ma ke me la, Yehowa Ðasefowo dzea agbagba be ‘yewoanɔ ŋutifafa me kple amewo katã.’ (Hebritɔwo 12:14) Togbɔ be Yehowa Ðasefowo meda asi ɖe ŋutsu kple ŋutsu alo nyɔnu kple nyɔnu ƒe dɔdɔ dzi o hã la, womezia woƒe susuwo ɖe amewo dzi loo alo kpɔa gome le ŋutasẽnu siwo wowɔna ɖe ame siawo ŋu me alo kpɔa dzidzɔ ne wose eŋu nya o. Yehowa Ðasefowo dzea agbagba be yewoawɔ ɖe se vevi sia dzi be míawɔ nu ɖe amewo ŋu abe ale si míawo hã míadi be woawɔ nu ɖe mía ŋui ene.—Mateo 7:12.\nÐe Biblia De Nazãbubu Ƒe Dzi Ƒoa?\nAme aɖewo agblɔ kokoko be Biblia de nazãbubu ɖe ame siawo ŋu ƒe dzi ƒo, eye be ame siwo wɔna ɖe Biblia ƒe sewo dzi la léa fu ame siawo. Wogblɔna be, ‘Woŋlɔ Biblia le ɣeyiɣi siwo me amewo ƒe ŋku meʋu o. Egbea la, míeléa fu amewo le woƒe ŋutigbalẽ, dukɔ si me wotso kple ame si ame ŋutɔ atia be yeaɖe la ta o.’ Le woƒe susu nu la, fuléle ŋutsu kple ŋutsu alo nyɔnu kple nyɔnu ƒe dɔdɔ le ko abe fuléle ame siwo ƒe ŋutigbalẽ to vovo ene. Ðe nuwo ŋu bubu alea sɔa? Ao. Nu ka tae?\nElabena vovototo le fuléle ŋutsu kple ŋutsu alo nyɔnu kple nyɔnu ƒe dɔdɔ kple fuléle ameawo ŋutɔ dome. Biblia de dzi ƒo na Kristotɔwo be woade bubu ame ɖe sia ɖe ƒomevi ŋu. (1 Petro 2:17)  Gake ema mefia be ele be Kristotɔwo nada asi ɖe gbɔdɔnuwɔna ɖe sia ɖe dzi o.\nBu kpɔɖeŋu sia ŋu kpɔ: Tsɔe be èbua sigaretnono be egblẽa nu le ame ŋu alo be enye ŋunyɔnu. Ke ne wò dɔwɔhati aɖe noa sigaret ya ɖe? Ðe woabu wò be wò ŋku meʋu o le esi wò susu le sigaretnono ŋu to vovo na etɔ ta? Ðe esi eya noa sigaret eye wò ya mènonɛ o fia be nèbua nazã ɖe eŋua? Ne wò dɔwɔhatia bia tso asiwò be nàtrɔ susu si le asiwò ku ɖe sigaretnono ŋu la, ɖe ema mafia be meda sɔ o eye medi be yealɔ̃ ɖe susu si ta wò ya menonɛ o la dzi oa?\nYehowa Ðasefowo tiae be yewoanɔ agbe ɖe Biblia ƒe mɔfiame siwo ku ɖe agbe nyui nɔnɔ ŋu la nu. Womedaa asi ɖe nuwɔna siwo ŋu Biblia ƒo nu tsi tre ɖo la dzi o. Gake womeɖua fewu alo wɔa ŋlɔmi le ame siwo ƒe nuwɔnawo to vovo na wo tɔ la ŋu hã o.\nÐe Biblia Ƒe Susu Le Nya Sia Ŋu Le Kpaɖii Akpaa?\nKe ame siwo me ŋutsu kple ŋutsu alo nyɔnu kple nyɔnu ƒe dɔdɔ ƒe dzodzro le ya ɖe? Nenemae wodzi woea? Ne nenemae la, ɖe manye tagbɔsesẽ be woagblɔ be woagaɖi kɔ na woƒe dzodzroa oa?\nBiblia megblɔ be woadzi ame aɖewo nenema o togbɔ be Biblia lɔ̃ ɖe edzi be nɔnɔme aɖewo ƒo ke ɖe to ɖe ame aɖewo me hã. Gake Biblia gblɔ be ele be míaƒo asa na nuwɔna aɖewo, siwo dome ŋutsu kple ŋutsu alo nyɔnu kple nyɔnu ƒe dɔdɔ hã le, ne míedi be míadze Mawu ŋu.—2 Korintotɔwo 10:4, 5.\nAme aɖewo agblɔ be Biblia ƒe susu le nya sia ŋu sesẽ akpa. Wogblɔnɛ alea elabena wosusuna be ele be woaɖi kɔ na dzodzro ɖe sia ɖe si le ame me, alo be gbɔdɔdɔ ƒe dzodzro le vevie ale gbegbe be ele be woaɖi kɔ nɛ godoo. Ke hã, Biblia gblɔ be ŋutete le amegbetɔwo ŋu be woate ŋu aɖu woƒe dzodzrowo dzi. To vovo na lãwo la, amegbetɔwo ya ate ŋu atiae be yewoaɖu yewoƒe dzodzrowo dzi.—Kolosetɔwo 3:5. \nBu kpɔɖeŋu sia ŋu kpɔ: Numekula aɖewo gblɔ be nɔnɔme aɖewo abe adãwɔwɔ ene nye nɔnɔme si wotsɔ dzia ame. Biblia megblɔ be woadzi ame aɖewo woanye adãwɔlawo o, gake egblɔ be ame aɖewo nye ‘dɔmedzoetɔwo’ kple ‘dzikutɔwo.’ (Lododowo 22:24; 29:22) Ke hã, Biblia gblɔ be: “Wò dɔmedzoe nu nefa, eye nàdzudzɔ dzikudodo.”—Psalmo 37:8; Efesotɔwo 4:31.\nAme ʋɛ aɖewo malɔ̃ ɖe aɖaŋuɖoɖo mawo dzi o alo woagblɔ be edzi wɔwɔ asesẽ na ame siwo nye adãwɔlawo. Le nyateƒe me la, numekula siwo xɔe se be dzikudodo le ʋu me na ame siawo la dzea agbagba be yewoakpe ɖe wo ŋu woaɖu nɔnɔme ma dzi.\nSusu mae le Yehowa Ðasefowo si ku ɖe nɔnɔme ɖe sia ɖe si dzi Biblia meda asi ɖo o la ŋu, eye esia ku ɖe ŋutsu kple nyɔnu siwo meɖe wo nɔewo o ƒe dɔdɔ hã ŋu. Le go evea siaa me la, ele be woawɔ ɖe Biblia ƒe nya sia dzi be: “Mia dometɔ ɖe sia ɖe nanya ale si wòaɖu eya ŋutɔ ƒe ŋutilã dzi le kɔkɔenyenye kple bubu me, menye le gbɔdɔdɔ ƒe dzodzro ƒe fieŋufieŋu me” o.—1 Tesalonikatɔwo 4:4, 5.\n“Nenemae Mia Dometɔ Aɖewo Nɔ Tsã”\nAme ƒomevi vovovo siwo nɔ agbe vovovowo ye di be yewoava nye Kristotɔwo le ƒe alafa gbãtɔ me, eye wo dometɔ aɖewo wɔ tɔtrɔ gãwo. Le kpɔɖeŋu me, Biblia ƒo nu tso “ame siwo ƒoa wo ɖokuiwo ɖe gbɔdɔdɔ manɔsenu me, trɔ̃subɔlawo, ahasiwɔlawo, [kple] ŋutsu siwo gbɔ ŋutsuwo dɔna” ŋu, eye wògblɔ kpee be: “Nenemae mia dometɔ aɖewo nɔ tsã.”—1 Korintotɔwo 6:9-11.\nEsi Biblia gblɔ be, “nenemae mia dometɔ aɖewo nɔ tsã” la, ɖe wòfia be dzodzro ma megaɖea fu na ame siwo kpɔ gome le ŋutsu kple ŋutsu ƒe dɔdɔ me va yi kpɔ la oa? Manye nenema o, elabena Biblia xlɔ̃ nu hã be: “Miyi edzi miazɔ le gbɔgbɔ me, ekema miele ŋutilã ƒe nudzodzro aɖeke dzi wɔ ge o.”—Galatiatɔwo 5:16.\nDe dzesii be Biblia megblɔ be dzodzro gbegblẽwo maɖe fu na Kristotɔ o. Ke boŋ, egblɔ be ele be amea ŋutɔ natiae be yemawɔ ɖe dzodzro mawo dzi o. Kristotɔwo srɔ̃a ale si woaɖu dzodzro mawo dzi, womenɔa eŋu bum si awɔe be woava wɔ ɖe edzi o.—Yakobo 1:14, 15. \nBiblia de vovototo dzodzrowo kple dzodzrowo dzi wɔwɔ dome. (Romatɔwo 7:16-25) Ame si ŋutsu kple ŋutsu ƒe dzodzro ɖea fu na ate ŋu atia nu siwo ŋu eƒe susu anɔ, abe ale si ko wòawɔe ne dzikudodo, ahasiwɔwɔ kple ŋubiabiã ƒe dodokpɔwo dze ŋgɔe ene.—1 Korintotɔwo 9:27; 2 Petro 2:14, 15.\nTogbɔ be Yehowa Ðasefowo nɔa agbe ɖe agbe nyui nɔnɔ ƒe dzidzenu siwo le Biblia me nu hã la, womezia woƒe susuwo ɖe ame bubuwo dzi loo alo dzea agbagba be yewoana woatrɔ se siwo ana be ablɔɖe maganɔ ame siwo ƒe agbenɔnɔ to vovo na wo tɔ la si o. Gbedeasi si Yehowa Ðasefowo ɖea gbeƒãe la nye nya nyui, eye wotsɔa dzidzɔ gblɔnɛ na ame siwo katã aɖo to.—Dɔwɔwɔwo 20:20.\n^ 1. Romatɔwo 12:18: “Minɔ anyi kple amewo katã le ŋutifafa me.”\n^ 2. Yesaya 48:17: “Nye Yehowae nye wò Mawu, nyee nye ame si fiaa nu wò be wòaɖe vi na wò.”\n^ 3. 1 Korintotɔwo 6:18: “Misi le gbɔdɔdɔ manɔsenu nu!”\n^ 4. 1 Petro 2:17: “Mibu amewo katã ƒomevi.”\n^ 5. Kolosetɔwo 3:5: “Eya ta miwu miaƒe ŋutinu siwo le anyigba dzi, le gbɔdɔdɔ manɔsenu, makɔmakɔnyenye, [kple] gbɔdɔdɔ ƒe dzodzro vɔ̃” la gome.\n^ 6. Yakobo 1:14, 15: “Nu si tea ame sia ame kpɔnae nye eya ŋutɔ ƒe nudzodzro si henɛ eye wòblenɛ. Azɔ ne nudzodzro la fɔ fu la, edzia nu vɔ̃.”\nNu kae Biblia gblɔ tso ŋutsu-kple-ŋutsu ƒe srɔ̃ɖeɖe ŋu? Ame si ɖo srɔ̃ɖeɖe anyi la nya nu siwo ate ŋu ana srɔ̃ɖeɖe nanɔ anyi ɖaa eye dzidzɔ nanɔ eme la nyuie.


Ðe Mawu Fiaɖuƒea Nye Dzi Ƒe Nɔnɔme Si Le Ame Sia? | Nya Si Biblia Gblɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Xhosa Yoruba Zulu\nÐe Mawu Fiaɖuƒea nye dzi ƒe nɔnɔme si le ame sia?\n“Mèle adzɔge tso Mawu fiaɖuƒe la gbɔ o.”—Marko 12:34.\nAme geɖewo xɔe se be Mawu Fiaɖuƒea nye “Mawu ƒe dziɖuɖu le ame ƒe dzi kple eƒe agbenɔnɔ me,” abe ale si Kristodukɔa ƒe sɔlemeha gã aɖe gblɔe ene.\nDziɖuɖu ŋutɔŋutɔ Mawu Fiaɖuƒea nye, ke menye kpɔɖeŋunyagbɔgblɔ aɖe si fia be ame nabɔbɔ eɖokui na Mawu le dzi mee wònye o. Mawu Fiaɖuƒea aɖu anyigba bliboa dzi.—Psalmo 72:8; Daniel 7:14.\nKe nu kae nya si Yesu gblɔ be “Mawu fiaɖuƒe la le mia dome” la fia? (Luka 17:21) Yesu ƒe nyawo mate ŋu afia be ɖe wònɔ gbɔgblɔm be Fiaɖuƒea le yeƒe nyaselawo ƒe dzi me o. Nu ka tae? Elabena ɣemaɣi la, Farisitɔwoe wònɔ nu ƒom na. Yesu gblɔ be ame siawo makpɔ gome le Fiaɖuƒe la me o, elabena wowɔa alakpanu le woƒe subɔsubɔ me, eye esia na be woƒe subɔsubɔ medze Mawu ŋu o. (Mateo 23:13) Ke hã, esɔ be Yesu nagblɔ na wo be Mawu Fiaɖuƒe la le “mia dome.” Nu ka tae? Elabe ɣemaɣi la eya ame si anye Fiaɖuƒea ƒe Fia la le tsitre ɖe wo dome.—Luka 17:21.\nNu kae nye Mawu Fiaɖuƒea?\n“Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.”—Mateo 6:10.\nMawu Fiaɖuƒe la nye dziɖuɖu ŋutɔŋutɔ si Mawu ɖo anyi, eye Yesu Kristo ye nye eƒe Dziɖula. (Mateo 28:18; 1 Timoteo 6:14, 15) Fiaɖuƒea ana woawɔ Mawu ƒe lɔlɔ̃nu le dziƒo kple anyigba dzi. (Mateo 6:10) Mawu akpɔ amegbetɔwo ƒe kuxiwo gbɔ to Fiaɖuƒea dzi. Fiaɖuƒea awɔ dɔ si amegbetɔwo ƒe dziɖuɖu aɖeke mate ŋu awɔ gbeɖe o.\nLe Mawu Fiaɖuƒea te la, ameƒomea anɔ ŋutifafa me, woanɔ dedie, eye woƒe dzi adze eme bɔkɔɔ le paradisonyigba dzi. (Psalmo 46:10; Yesaya 35:1; Mixa 4:4) Ame aɖeke magadze dɔ alo aku o, eye woaɖe dɔléle ɖa keŋkeŋ. (Yesaya 33:24; Nyaɖeɖefia 21:4) Eye amegãkuku kple nyagãkuku gɔ̃ hã maganɔ anyi o. Biblia gblɔe ɖi be: “Dzo aɖo eƒe lãme abe ɖekakpui ene, eye wòagaɖo eƒe ɖekakpuiŋkekewo me.”—Hiob 33:25.\nÀte ŋu anye Mawu Fiaɖuƒea te vi ne èwɔa nu si Mawu di tso asiwò, metsɔ le ƒome si me nètso alo afi si wodzi wò ɖo la me o. Biblia gblɔ be: “Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu.”—Dɔwɔwɔwo 10:34, 35.\nÐe amegbetɔwo ate ŋu ahe Mawu Fiaɖuƒea vɛ to woƒe agbagbadzedzewo dzia?\n“Dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o.”—Daniel 2:44.\nAme aɖewo xɔe se be amegbetɔwo aɖo Mawu Fiaɖuƒea anyi ɖe anyigba dzi, eɖanye to dzimetɔtrɔ na amewo loo alo to agbagbadzedze be ŋutifafa kple nɔviwɔwɔ naxɔ anyigba bliboa dzi me o.\nMawue aɖo Fiaɖuƒea anyi, ke menye amegbetɔ o. (Daniel 2:44) Mawu gblɔ le Fiaɖuƒea ŋu kɔɣi be: “Ke nye la meɖo fianye.” (Psalmo 2:6) Amegbetɔwo mate ŋu aɖo Mawu Fiaɖuƒea anyi o, eye womate ŋu ado kplamatsɛ eƒe dɔwɔwɔwo hã o, elabena dziƒoe wòanɔ aɖu anyigba la dzi.—Mateo 4:17.\nEsɔ le dzɔdzɔmenu be amegbetɔwo nakpɔ mɔ be yewoahe ŋutifafa kple ɖekawɔwɔ avɛ gbe ɖeka. Ðewohĩ ètee kpɔ agbadree be yeaɖo taɖodzinu sia gbɔ gake ɖeko nèdo kpo nu, eye dzi ɖe le ƒowò. Enyanya be Mawu ƒe ŋusẽ le megbe na dziɖuɖu sia ana nàtsɔ ɖokuiwò ade Fiaɖuƒe sia te ahazã wò ŋusẽ le mɔ si aɖe vi wu nu.\nYesu fia nu amewo tso Mawu Fiaɖuƒea ŋu wu nu bubu ɖe sia ɖe le eƒe subɔsubɔdɔa wɔɣi. Ƒe alafa geɖee nye esia eyomedzelawo le gbe dom ɖa be Fiaɖuƒe ma nava.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Gbɔlɔlɔe Akpɔ Kuxia Gbɔa?\nGbɔlɔlɔe Akpɔ Kuxia Gbɔa?\nNYƆ! Gbɔlɔlɔe Akpɔ Kuxia Gbɔa?\nÐe Mawu Fiaɖuƒea Le Wò Dzi Mea?\nMawu Fiaɖuƒe La—Vi Kae Wòaɖe Na Wò?


Efesotɔwo 2 | Biblia Le Internet Dzi | Xexe Yeye Gɔmeɖeɖe\nEgbɔ agbe mí kpe ɖe Kristo ŋu (1-10)\nWomu gli si ma wo dome la ɖa (11-22)\n2 Azɔ hã, Mawu gbɔ agbe mi togbɔ be mienye ame kukuwo le miaƒe dzidadawo kple nu vɔ̃wo me tsã hã,+ 2 esiwo me miezɔna le tsã le xexe sia ƒe nuɖoanyi* la nu,+ le yameŋusẽ ƒe fia,+ si nye gbɔgbɔ+ si le dɔ wɔm le vi sẽtowo me fifia la, ƒe lɔlɔ̃nu nu. 3 Ɛ̃, mí katã míenɔ agbe le wo dome tsã le míaƒe ŋutilã ƒe nudzodzrowo nu,+ eye míewɔa ŋutilã la kple tamesusuwo ƒe lɔlɔ̃nu,+ eye tsã la, míenye vi siwo dzi Mawu ƒe dziku+ nɔ tso dzɔdzɔme abe ame susɔeawo ke ene. 4 Ke Mawu ƒe nublanuikpɔkpɔ+ sɔ gbɔ, eye le lɔlɔ̃ gã si le esi na mí ta la,+ 5 togbɔ be míeku le dzidadawo me hã la,+ egbɔ agbe mí kpe ɖe Kristo ŋu—amenuvevee wotsɔ ɖe mi. 6 Gawu la, efɔ mí ɖe tsitre kpakplii eye wòna míebɔbɔ nɔ dziƒonutowo me kpakple Kristo Yesu,+ 7 ale be le nuɖoanyi* siwo gbɔna me la, wòaɖe eƒe amenuveve geɖe si ƒo nu sia nu ta sãsãsã la afia le eƒe dɔmekɔkɔ ɖe mía ŋu me, mí ame siwo wɔ ɖeka kple Kristo Yesu. 8 Amenuveve sia dzie wonɔ te ɖo ɖe mi to xɔse me;+ eye menye miawo ŋutɔwo gbɔe wòtso o; ke boŋ Mawu ƒe nunanae. 9 Ao, menye dɔwɔwɔwo tae o,+ ale be ame aɖeke nagatsɔ naneke aƒo adegbe o. 10 Mawu ƒe asinudɔwɔwɔe míenye eye wòwɔ mí+ míewɔ ɖeka kple Kristo Yesu+ hena dɔ nyui siwo Mawu dzra ɖo ɖi do ŋgɔ na mí be míazɔ le wo me la wɔwɔ. 11 Eya ta nenɔ susu me na mi be, ame siwo amewo tsɔ asi tso aʋa na, siwo woyɔna tsã be “aʋatsotsotɔwo” la, yɔa mi ame siwo nye dukɔwo me tɔwo le ŋutilã nu la be “aʋamatsomatsotɔwo.” 12 Mienya Kristo ɣemaɣi o, eye mienɔ adzɔge na Israel dukɔa, mienye ame tutɔwo na ŋugbedodo la ƒe nubablaawo;+ mɔkpɔkpɔ aɖeke menɔ mia si o, eye mienɔ xexea me evɔ mienya Mawu o.+ 13 Ke mi ame siwo nɔ adzɔge ʋĩi tsã la, mieto Kristo la ƒe ʋu la dzi te va azɔ heva wɔ ɖeka kple Kristo Yesu. 14 Elabena eyae nye míaƒe ŋutifafa,+ eya ame si na ƒuƒoƒo eveawo va zu ɖeka,+ eye wòmu gli si ma wo dome la ɖa.+ 15 Eto eƒe ŋutilã dzi ɖe fuléle la, si nye Se si me sededewo kple ɖoɖowo le la ɖa, be wòana ƒuƒoƒo eveawo nazu ame yeye ɖeka,+ ne woawɔ ɖeka kplii ahawɔ ŋutifafa, 16 eye wòadzra dukɔ eveawo dome ɖo ahana woazu ŋutilã ɖeka na Mawu to fuwɔameti* la dzi,+ elabena eɖe fuléle+ la ɖa to eƒe ku dzi. 17 Eye wòva gblɔ ŋutifafa nya nyui la na mi ame siwo le adzɔge ʋĩi, kple ŋutifafa na ame siwo le kpuiƒe hã, 18 elabena to eya dzie mí dukɔ eveawo siaa míetena ɖe Fofo la ŋu faa le gbɔgbɔ ɖeka me. 19 Eya ta mieganye ame tutɔwo kple amedzrowo o,+ ke boŋ mia kple ame kɔkɔewo mienye dukɔ ɖeka me viwo+ kple Mawu ƒe aƒe la me tɔwo,+ 20 wotu mi ɖe apostoloawo kple nyagblɔɖilawo ƒe gɔmeɖoanyi dzi,+ eye Kristo Yesu ŋutɔe nye gɔmeɖoanyia ƒe dzogoedzikpe la.+ 21 Eya mee wotu xɔ blibo la kpe ɖo ɖekae le+ wòle dzi dem be wòazu gbedoxɔ kɔkɔe na Yehowa.*+ 22 Le eya amea me la, wole miawo hã tum ɖekae be miazu nɔƒe si Mawu anɔ to eƒe gbɔgbɔ la dzi.+


GBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Greek Hiligaynon Hungarian Igbo Italian Korean Lithuanian Malagasy Myanmar Polish Portuguese Romanian Sepedi Setswana Shona Silozi Slovak Slovenian Spanish Swahili Tsonga Turkish Ukrainian\nƔekaɣie Kristotɔwo tiatia hena dziƒomɔkpɔkpɔa wu enu?\nBiblia mena biabia sia ƒe ŋuɖoɖo tẽ o. Míenya be amisisi na Yesu ƒe nusrɔ̃lawo hena woƒe dziƒodomenyinyia dze egɔme le ƒe 33 M.Ŋ. me. (Dɔwɔwɔwo 2:1-4) Míenya hã be le apostoloawo ƒe ku megbe la, Kristotɔ amesiamina vavãwo, siwo nye “lu” la ‘va tsi aduadu kple’ aʋatso Kristotɔwo, siwo nye “gbe wuwluiawo.” (Mateo 13:24-30) Emegbe le ƒe 1800 ƒeawo ƒe nuwuwu lɔƒo la, edze ƒãa be Kristotɔ amesiaminawo gadze dɔ gɔme ake. Le ƒe 1919 me la, wodze “anyigba la ƒe nukuwo,” siwo ƒe akpa aɖee amesiaminawo ƒe ame mamlɛawo nuƒoƒoƒu nye la, ŋeŋe gɔme.—Nyaɖeɖefia 14:15, 16, NW.\nTso ƒe 1800 ƒeawo ƒe nuwuwu va se ɖe ƒe 1931 me la, taɖodzinu si koŋ nɔ gbeƒãɖeɖedɔa ŋue nye Kristo ƒe ŋutilã la me tɔ mamlɛawo nuƒoƒoƒu. Le ƒe 1931 me la, Biblia Nusrɔ̃viwo tsɔ ŋkɔ si wotu ɖe Biblia dzi si nye Yehowa Ðasefowo, eye le November 15, 1933 ƒe Gbetakpɔxɔ me la, wosusui be ŋkɔ tɔxɛ siae nye “denario” si ŋu nya Yesu gblɔ le eƒe lododo si le Mateo 20:1-16. Wosusui be gaƒoƒo 12 si woyɔ le lododoa me la tsi tre ɖi na ƒe 12 siwo tso ƒe 1919 va ɖo ƒe 1931 me. Esia megbe la, woxɔe se hena ƒe geɖe be amewo yɔyɔ hena Dziƒofiaɖuƒea me yiyi wu enu le ƒe 1931 me, eye be Kristo ƒe hadomenyila siwo woyɔ le ƒe 1930 kple ƒe 1931 me la woe nye ame “mlɔetɔwo” siwo woyɔ. (Mateo 20:6-8) Gake le ƒe 1966 me la, wowɔ asitɔtrɔ le ale si wose lododo ma gɔmee ŋu, eye eme va kɔ keŋ be ƒomedodo aɖeke mele lododo ma kple amesiaminawo yɔyɔ ƒe nuwuwu dome o.\nLe ƒe 1935 me la, wova se egɔme be “ameha gã” si woyɔ le Nyaɖeɖefia 7:9-15 la nye “alẽ bubuwo” me tɔwo, siwo nye Kristotɔ siwo si anyigbadzinɔnɔ ƒe mɔkpɔkpɔ le, ame siwo nu woava ƒo ƒu le “ŋkeke mamlɛawo” me, eye be woawoe anye ƒuƒoƒo si atsi agbe le Harmagedon me. (Yohanes 10:16; Timoteo II, 3:1; Nyaɖeɖefia 21:3, 4) Tso ɣemaɣi dzi la, taɖodzinu si koŋ va nɔ nusrɔ̃lawɔwɔdɔa ŋu la va nye ameha gã la nuƒoƒoƒu. Eya ta wova xɔe se, vevietɔ le ƒe 1966 megbe, be dziƒoyɔyɔa wu enu le ƒe 1935 me. Edze abe kpeɖodzi va nɔ esia ŋu ene, vevietɔ esime ame siwo xɔ nyɔnyrɔ le ƒe 1935 megbe la katã kloe gblɔ be anyigbadzinɔnɔ ƒe mɔkpɔkpɔe le yewo si. Le esia megbe la, wobua ame siwo wogayɔ hena dziƒomɔkpɔkpɔa la be wonye ame siwo wotia be woaxɔ ɖe Kristotɔ amesiamina mawɔnuteƒewo teƒe.\nÐikeke mele eme o be, ne amesiamina aɖe do le nyateƒea me hegbe dzimetɔtrɔ la, Yehowa tiaa ame bubu aɖe ɖoa eteƒe. (Romatɔwo 11:17-22) Gake amesiamina vavã, siwo meva wɔ nuteƒe o la ƒe xexlẽme masɔ gbɔ ale o. Gawu la, esi ɣeyiɣiawo va nɔ yiyim la, gbɔgbɔ kɔkɔea ɖi ɖase na Kristotɔ siwo xɔ nyɔnyrɔ le ƒe 1935 megbe la dometɔ aɖewo be dziƒomɔkpɔkpɔe le wo si. (Romatɔwo 8:16, 17) Eya ta edze ƒãa be, míate ŋu atɔ asi ɣeyiɣi aɖe koŋ dzi be eyae nye ɣeyiɣi si dzi Kristotɔwo yɔyɔ hena dziƒoyiyi ƒe mɔkpɔkpɔa wu enu o.\nAleke wòle be woabu ame aɖe si va gblɔ le ɣeyiɣi siawo me be yenye amesiamina hete kpɔɖeŋunuawo ɖuɖu le Ŋkuɖodzia ɖuɣi? Mele be woadrɔ ʋɔnui o. Esia nye woa kple Yehowa dome nya. (Romatɔwo 14:12) Gake ame siwo nye Kristotɔ amesiamina vavãwo mebiana be woawɔ nu ɖe yewo ŋu etɔxɛe o. Womebunɛ be esi yewonye amesiaminawo ta la, “nugɔmesese” tɔxɛ le yewo si wu ameha gã la me tɔ siwo tsi le gbɔgbɔ me la kura gɔ̃ hã o. Womebunɛ be yewoxɔ gbɔgbɔ kɔkɔea geɖe wu yewoƒe zɔhɛ alẽ bubuawo kokoko o, eye nenema kee womebiana alo kpɔa mɔ be ame bubuwo nasubɔ yewo, alo be esi yewokpɔa gome le kpɔɖeŋunuawo ɖuɖu me ta la, yewode ŋgɔ wu hamemetsitsi siwo woɖo le hamea me o. Woɖoa ŋku edzi ɖokuibɔbɔtɔe be, le ƒe alafa gbãtɔ me la, amesiamina aɖewo medze asubɔ abe hamemetsitsiwo alo subɔsubɔdɔwɔlawo ene o. (Timoteo I, 3:1-10, 12, 13; Tito 1:5-9; Yakobo 3:1) Kristotɔ amesiamina aɖewo kura gɔ̃ hã gbɔdzɔ le gbɔgbɔ me. (Tesalonikatɔwo I, 5:14) Eye togbɔ be nɔvinyɔnuwo nye amesiaminawo hã la, womefiaa nu le hamea me o.—Timoteo I, 2:11, 12.\nEya ta Kristotɔ amesiaminawo kple woƒe zɔhɛ alẽ bubuawo dzea agbagba vevie be yewoali ke le gbɔgbɔ me, eye wotua gbɔgbɔ ƒe kutsetsea ɖo hewɔa nuwo hena hamea ƒe ŋutifafa dodo ɖe ŋgɔ. Kristotɔwo katã, woɖanye amesiaminawo alo alẽ bubuawo o, kua kutri vevie le gbeƒãɖeɖe nyanyuia kple nusrɔ̃lawo wɔwɔ dɔa me le Dziɖuhaa ƒe mɔfiafia te. Kristotɔ amesiaminawo kpɔa ŋudzedze ɖe esia wɔwɔ ŋu zi ale si wònye Mawu ƒe lɔlɔ̃nu be woakpɔtɔ anɔ anyigba dzi abe Yehowa ƒe subɔlawo ene.


Bible Verses On The Topic: Theft -> Sins\n2 Mose 22:7\nGake ne womekpɔ fiafi la o la, ekema woakplɔ aƒeatɔ ava Mawu ƒe ŋku me, be eya ŋutɔe ɖo asi nɔvia ƒe nua dzi loo, alo menye eya ŋutɔe o.\n3 Mose 19:11-13\n Migafi fi o, migasẽ nu o, eye amea ɖeke megable nɔvia o. Migaka aʋatso yɔ nye ŋkɔ ta nui o, bena nagaƒo ɖi wò Mawu ƒe ŋkɔ o. Nyee nye Yehowa! Megate hawòvi ɖe anyi o, eye megada adzoe o. Megana agbatedɔwɔla ƒe fetu natsi gbɔwò ŋu nake ɖe edzi o.\nEye Zaxeo tsi tre gblɔ na Aƒetɔ la bena: Kpɔ ɖa, Aƒetɔ, metsɔ nye nuwo ƒe afã na ame dahewo, eye ne medzɔ nu le amea ɖe si dzro la, meɖoa eteƒe ne zi ene.\nEnya seawo bena: „Megawɔ ahasi o. Megawu ame o. Megafi fi o. Megaɖi aʋatsoɖase o. Megaba ame o. Bu fofowò kple dawò.\nKesinɔnu madzɔmadzɔ menye viɖea ɖeke o; ke dzɔdzɔenyenye ɖea ame tsoa ku; me.\nAlakpabolo vivi na ŋutsu la, ke emegbe kpekui anɔ nu me nɛ.\nVavã, tofloko enye amegbetɔviwo, eye alakpa enye ameviwo; wole wodzoo le nudanu me, elabena wo katã la tofloko wonye.\n3 Mose 6:2-4\n De se na Aron kple viaŋutsuawo be: Esia enye numevɔsa la ŋuti se: Dzo nanɔ bibim ɖe numevɔsa la ŋu zã blibo la katã, vaseɖe esime ŋu nake. Ale dzo la nanɔ bibi dzi ɖaa le vɔsamlekpui la dzi. Nunɔla nado eƒe awu ʋlaya viawo, eye wòado agbotɛ ɣiawo ɖe eƒe ama; emegbe wòala afi, siwo numevɔsa ƒe dzo nyẽ la le vɔsamlekpui la dzi akɔ ɖe vɔsamlekpui la xa. Eyome wòaɖe eƒe awuawo ɖi, ado awu bubuwo, eye wòatsɔ afi la aƒu gbe ɖe asaɖa godo le teƒe kɔkɔea ɖe.\n2 Mose 22:1-4\n Ne wole fiafitɔa ɖe le fi dzi, eye wo ƒoe woku la, ekema hlɔ̃a ɖeke mele me o. Ke nenye ŋkeke mee la, woabia eƒe hlɔ̃. Ele na fiafi la be, wòaɖo nusi wòfi la teƒe; ke ne naneke mele esi o la, woatsɔe adzra de eƒe tititi la nu. Nenye nyi tedzi alo alẽ wòfi, eye wokpɔe le esi agbagbe la, ekema wòaɖo wo ame eve eteƒe. Ne amea ɖe kplɔ lãwo yi eƒe boƒo alo weingble me, eye wòɖe asi le wo nu woɖagblẽ ame bubu ƒe agble la ekema wòatsɔ eƒe agblemenuwo aɖo nusi wogblẽ la teƒe; ke nenye agble blibo la wogblẽ la, ekema wòatsɔ eƒe boƒonu nyuitɔ alo weingblemenu nyuitɔ aɖo eteƒe.


France Dukɔa Ƒe Aɖaŋudeha Kpɔ Ðasefowo Kple Gamenɔlawo Ƒe Gomenɔamesiwo Ta\nGBE BUBU Afrikaans Albanian Armenian Azerbaijani China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kinyarwanda Kirundi Korean Lingala Lithuanian Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Slovak Slovenian Spanish Swahili Swedish Turkish Ukrainian Xhosa Zulu\nFEBRUARY (DZODZE) 5, 2015\nFrance Ƒe Ʋɔnudrɔ̃ƒe Kɔkɔtɔ Tsi Ŋkutɔtɔ Ame Nu\nLe míaƒe gododoa megbe la, dzi dzɔm eye menɔ ha dzim na ɖokuinye. Miaƒe afi sia vava tu ame ɖo, eye Biblia-sɔsrɔ̃ na taɖodzinu va le nye agbe ŋu.\nÐeko medi be mada akpe na mi ɖe ɖoɖo siwo katã miewɔ le senyawo, fiahanyawo kple mawusubɔsubɔnyawo gome be yewoava nɔ mía kpɔm ɖa anɔ mawunya gblɔm na mí la ta.\nÐoɖo sia nye nye gbedodoɖawo ƒe ŋuɖoɖo.\nNya siawoe gamenɔla siwo le France la dometɔ aɖewo gblɔ tsɔ ɖe ale si wokpɔ ŋudzedze ɖe ale si Yehowa Ðasefowo ƒe subɔlawo va gblɔ mawunya tsɔ de dzi ƒo na wo la ŋu ta.\nLe October (Kele) 16, 2013 dzi la, France ƒe Fiahawo Ƒe Ʋɔnudrɔ̃ƒe kɔkɔtɔ ɖe nyametsotso aɖe ɖe go si tsi ale si wotɔ ŋku Yehowa Ðasefo siwo le France la nu. Le Ʋɔnudrɔ̃ƒea ƒe nyametsotsoa me la, egblɔ be Yehowa Ðasefowo kpɔ mɔ le se nu ayi aɖakpɔ gamenɔlawo ɖa le gakpɔwo me ahagblɔ mawunya atsɔ ade dzi ƒo na wo. *\nWogbe Mawunyagblɔlawo Ƒe Dzedzegbalẽ Nana Mawunyagblɔla Ðasefowo\nƑe geɖe do ŋgɔ la, gaxɔdzikpɔlawo ɖea mɔ na mawunyagblɔla Ðasefowo be woayi aɖakpɔ gamenɔlawo ɖa le gaxɔwo me, agblɔ mawunya atsɔ afia mɔ ahaɖo aɖaŋu na wo togbɔ be womenaa mawunyagblɔlawo ƒe dzedzegbalẽ wo o hã. Gake le ƒe 1995 me la, nɔnɔmea te tɔtrɔ esi woƒe Sewɔƒea Ƒe Dɔwɔha ɖe nyatakaka manyatalenu aɖe ɖe go si me woyɔ subɔsubɔ aɖewo ƒe ŋkɔ le be wonye kɔmama vɔ̃ɖiwo, eye woyɔ Yehowa Ðasefowo hã de subɔsubɔha siawo dome. Ðasefoawo yɔyɔ kpe ɖe subɔsubɔha vɔ̃ɖiwo ŋu ƒo ɖi woƒe ŋkɔ, gake vɔ̃ɖitɔe wu la, ena amewo va ɖe ŋku tɔ wo. Ŋkutɔtɔ ame sia ƒe ɖe dze le gaxɔdzikpɔlawo ƒe nuwɔna me.\nTogbɔ be se meƒoe ɖe gaxɔdzikpɔlawo nu be woawɔ ɖe Sewɔƒea ƒe nyatakaka si wòɖe ɖe go le ƒe 1995 me dzi o hã la, gaxɔdzikpɔla aɖewo nɔ te ɖe nyametsotso ma dzi gbe be Ðasefoawo ƒe mawunyagblɔlawo mekpɔ mɔ ayi gaxɔwo me aɖagblɔ mawunya na gamenɔlawo atsɔ atu wo ɖo o. Woɖea mɔ na mawunyagblɔla Ðasefowo abe ale si woɖea mɔ na dukɔmevi dzro ɖe sia ɖe ene ko, ke menye abe mawunyagblɔla ene ale be woate ŋu agblɔ mawunya na gamenɔlawo o. Womeɖea mɔ be woatsɔ Biblia alo subɔsubɔgbalẽ aɖeke ɖe asi o. Ele be woaɖo dze kple gaxɔmenɔla ɖe sia ɖe le gaglãgbe le amewo dome, eye esia wɔnɛ be nɔnɔmeawo medea ame dzi be woagblɔ mawunya na gamenɔlawo o. Mawunyagblɔla Ðasefo aɖe gblɔ be ale si nɔnɔmeawo le le amedzroxɔƒea “le ko abe ketekedzeƒe ƒe akpata me ene, eye amewo nɔa toɣli ɖem le xɔa me ko abe ketekedzeƒewo ene.” Gaxɔdzikpɔla aɖewo biana be woaka mawunyagblɔla siwo si dziɖuɖu ƒe dzedzegbalẽ mele o la ŋu nyuie hafi woadzo.\nEsi Yehowa Ðasefowo hã di be woana mawunyagbɔgblɔ ƒe gome yewo le se nu abe ale si wona subɔsubɔha bubuwo ene la, wotsɔ nya la yi Franseawo ƒe gaxɔdzikpɔƒe le ƒe 2003 me be woana mawunyagblɔlawo ƒe dzedzegbalẽ yewo. Gake wogbe woƒe biabiawo katã keŋ. Ðasefoawo tsɔ ameŋkumekpɔkpɔ ƒe nuwɔna ŋu nya sia yi dziɖuɖudɔwɔƒe si kɔkɔ wu esia gbɔ be woalé ŋku ɖe yewoƒe biabiawo ŋu na yewo, gake ɖeko woawo hã gagbe kpem. Franseawo ƒe Dudɔwɔƒe Si Kpɔa Ʋɔnudrɔ̃nyawo Gbɔ gblɔna be susu si tae yewogbe be yewomana mawunyagbɔgblɔ ƒe dzedzegbalẽ Ðasefowo o lae nye be Yehowa Ðasefowo ƒe ŋkɔ medze le subɔsubɔha siwo ŋuti woɖe mɔ le na yewo be yewoaɖe mɔ woage ɖe gaxɔwo me la dome o. Dudɔwɔƒea gagblɔ hã be ne yewona mawunyagblɔlawo ƒe dzedzegbalẽ Yehowa Ðasefowo la ade dzi ƒo na subɔsubɔha suesue bubuwo hã woava nɔnɔ biabiam be woana mawunyagblɔlawo ƒe dzedzegbalẽ yewo hã. Esi Yehowa Ðasefowo do afɔ na nya sia le Dudɔwɔƒe Si Kpɔa Ʋɔnudrɔ̃nyawo Gbɔ ʋuu gake tɔtrɔ aɖeke meva o la, wokpɔe be nu bubu aɖeke megali yewoawɔ wu be yewoatsɔ nya la ayi ʋɔnui o.\nDziɖuɖua Gbe Be Yematsi Ŋkutɔtɔ Ame Nu O\nLe ƒe 2006 me la, Yehowa Ðasefowo tsɔ nya la yi ʋɔnui be woate fli ɖe ale si wogbe mawunyagblɔlawo ƒe dzedzegbalẽ nana yewo la me, eye woaɖe gbe na Dudɔwɔƒe Si Kpɔa Ʋɔnudrɔ̃nyawo Gbɔ ne wòana mawunyagblɔlawo ƒe dzedzegbalẽ mawunyagblɔla Ðasefowo. Dukɔa ƒe Ʋɔnudrɔ̃ƒe kple Nyagbugbɔdrɔ̃ƒe ɖe sia ɖe si wotsɔ nya la yi la tso nya me be dziɖuɖua da se dzi esi wògbe be yemana mawunyagblɔlawo ƒe dzedzegbalẽ Ðasefoawo o. Gawu la, Franseawo Ƒe Dziɖuɖudɔwɔƒe Gã Si Kpɔa Ŋkutɔtɔ Ame Kple Sɔsɔminasɔe Nyawo Gbɔ bu fɔ dziɖuɖua le ƒe 2010 me ɖe eƒe nuwɔna sia ta eye wòbia tso Dudɔwɔƒe Si Kpɔa Ʋɔnudrɔ̃nyawo Gbɔ si be wòatsi ŋkutɔtɔ ame ƒe nuwɔnawo sia nu.\nFranseawo ƒe dziɖuɖua do toku nuxlɔ̃ame sia kple ʋɔnudrɔ̃ƒewo ƒe nyametsotso siawo katã, eye gawu la, etsɔ nyaa la yi Dukɔa Ƒe Aɖaŋudeha, si nye France-dukɔa ƒe Ʋɔnudrɔ̃ƒe kɔkɔtɔ gbɔ be wòagbugbɔ nya la adrɔ̃ na ye.\nNyametsotso Ðedzesi Aɖe Si De Yehowa Ðasefowo Dzi\nLe ƒe 2013 me la, Yehowa Ðasefowo ƒe nya la va ɖo Dukɔa Ƒe Aɖaŋudeha gbɔ mlɔeba, eye wòtsɔ nya sia kpe ɖe nya siawo tɔgbi asieke bubuwo ŋu drɔ̃ ɖekae. Le October (Kele) 16, 2013 dzi la, Ʋɔnudrɔ̃ƒea te fli ɖe France dziɖuɖua ƒe biabia be woagbugbɔ nya la adrɔ̃ na ye la me. Egblɔ be ele be Gaxɔdzikpɔƒea nade bubu gamenɔlawo ƒe gomenɔamesiwo ŋu, ele be “wòana mawunyagblɔlawo ƒe dzedzegbalẽ mawunyagblɔla gbogbowo ne woƒe biabiagbalẽ nya ka esi ko, nu si ko ŋuti wòade se le na woe nye nu siwo ana gaxɔwo nanɔ dedie eye nuwo nayi edzi le ɖoɖo nu le wo me.” Adaŋudehaa he susu yi France Dukplɔsea kple Europa Ƒe Amegbetɔ Ƒe Gomenɔamesiwo Ƒe Ðoɖowɔha ƒe sewo dzi gblɔ be “se kpɔ gaxɔmenɔlawo ƒe susuɖegblɔ, dzitsinya kple mawusubɔsubɔ ƒe ablɔɖe ta, eye gamenɔlawo kpɔ mɔ akpɔ gome le subɔsubɔwɔna si woawo ŋutɔ wodi la me.” Nyametsotso sia wɔe be, va se ɖe fifia la, wona mawunyagblɔlawo ƒe dzedzegbalẽ Ðasefo 105 le France kple eƒe dutaduwo me. Esia wɔe be Yehowa Ðasefowo tea ŋu yina ɖakpɔa gamenɔla siwo le dukɔ sia me la hegblɔa mawunya tsɔ tua wo ɖo.\nLe January (Dzove) 2014 me la, Franseawo ƒe Gaxɔdzikpɔƒe ɖo Yehowa Ðasefo si ŋkɔe nye aƒetɔ Jean-Marc Fourcault be wòanye Yehowa Ðasefowo ƒe mawunyagblɔlawo na gamenɔlawo ƒe teƒenɔla le dukɔ bliboa me. Esia wɔe be aƒetɔ Fourcault tea ŋu yina ɖakpɔa gamenɔla siwo le gaxɔ siwo katã le France-dukɔa me. Wona ŋusẽe hã be wòanye Yehowa Ðasefowo ƒe teƒenɔla le Gaxɔdzikpɔƒea gbɔ. Aƒetɔ Fourcault gblɔ be: “Tso fifia dzi la, Yehowa Ðasefowo ate ŋu anɔ go dom kple gamenɔlawo le xɔ si me woawo ŋutɔ ɖeɖe anɔ le nɔnɔme deamedziwo me abe ale si ko wona gome subɔsubɔha bubu siwo woɖe mɔ na hã ene, eye ɣeaɖewoɣi la, woado go gamenɔla siawo le woawo ŋutɔ woƒe gaxɔa me tẽe.”\nNyametsotso sia nye dziɖuɖu gã aɖe le mawusubɔsubɔ ƒe ablɔɖe nyawo me le France. Eɖo kpe edzi be gome le gamenɔlawo si be woakpɔ gome le subɔsubɔwɔna si woawo ŋutɔ wodi la me, eye mawunyagblɔla siwo woawo ŋutɔ wolɔ̃ nava kpɔ wo ɖa. Yehowa Ðasefowo da akpe na Franseawo ƒe ʋɔnudrɔ̃ƒewo ŋutɔ be wotsi ŋkutɔtɔ ame ƒe nuwɔna sia nu, eye esia ganye afɔ bubu aɖe si woɖe ɖo ta asidada ɖe Yehowa Ðasefowo dzi le France be wonye subɔsubɔha gbɔ.\n^ mm. 6 Gamenɔla aɖewo va zu Yehowa Ðasefowo esi wova do ka kple Yehowa Ðasefowo esime wole gaxɔ me. Gamenɔla bubu aɖewo hã anya nya Ðasefowo do ŋgɔ na gameyiyi alo woƒe ƒometɔwo nye Ðasefowo, gake wova wɔ nu gbegblẽ aɖe wolé wo de ga hafi wova le biabiam azɔ be woakpe ɖe yewo ŋu yewoatrɔ va hame la me. Eɖanye susu ka tae gamenɔla aɖe bia be Yehowa Ðasefowo ƒe mawunyagblɔla aɖe nava kpɔ ye ɖa le gaxɔ me o, mawusubɔsubɔ ƒe ablɔɖe le eya hã si abe ale si ko wòle subɔsubɔha bubu me tɔwo si ene.\nƉoe Ɖe Amewo Ɖoe Ɖe Amewo France Ƒe Ʋɔnudrɔ̃ƒe Kɔkɔtɔ Tsi Ŋkutɔtɔ Ame Nu